Kejatuhan nilai ringgit berbanding dolar bersifat sementara

KETEREH, 18 September- Kerajaan menyifatkan kejatuhan nilai ringgit berbanding dolar Amerika Syarikat (AS) sejak kebelakangan ini bersifat sementara.  Pengerusi Pasukan Khas Jihad Tangani Inflasi, Tan Sri Annuar Musa, berkata pelarasan sedang dilakukan Jawatankuasa Dasar Monetari Bank Negara.  "Jadi di situ ada positif ada negatif. Positif bagi barang-barang yang kita eksport kita mendapat nilai yang lebih tinggi kerana dagangan kita kebanyakan menggunakan dolar Amerika."Tetapi bagi kita yang juga merupakan negara pengimport, kos import naik lebih tinggi kerana kita perlu membayar dalam bentuk dolar. Yang penting adalah asas ekonomi kita terus kekal kukuh," kata Annuar selepas merasmikan Majlis Pengagihan PerantiSiswa Keluarga Malaysia di Kolej Matrikulasi Kok Lanas di sini. Beliau berkata apa yang perlu dilakukan ialah meningkatkan produktiviti dan memperbanyak barang gantian kepada import.

(Tan Sri Annuar ditemui selepas merasmikan Majlis Pengagihan PerantiSiswa Keluarga Malaysia di Kolej Matrikulasi Kok Lanas)

Kerajaan sebelum ini menurunkan Kadar Dasar Semalaman (OPR) susulan kelembapan ekonomi dan kini ia perlu dinaikkan semula bagi membolehkan Malaysia bersaing dengan negara lain setelah ekonomi kembali dibuka.  Penilaian OPR diputuskan Jawatankuasa Dasar Monetari Bank Negara dan tidak boleh dikawal oleh kerajaan.  Menurutnya, jika OPR tidak dinaikkan, nilai mata wang negara akan terus jatuh.  Media sebelum ini melaporkan Menteri Kewangan, Tengku Datuk Seri Zafrul Tengku Abdul Aziz berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.


Perdagangan dua hala Malaysia-China dijangka capai rekod tertinggi baharu tahun ini

KUALA LUMPUR, 18 September- Perdagangan dua hala antara Malaysia-China dijangka mencapai rekod tertinggi baharu tahun ini, disokong pelaksanaan perjanjian Perkongsian Ekonomi Komprehensif Serantau (RCEP).Jelas Timbalan Menteri Perdagangan Antarabangsa dan Industri, Datuk Lim Ban Hong, aktiviti perdagangan akan terus berkembang disebalik impak pandemik COVID-19 dan ketidaktentuan global disebabkan krisis geopolitik."Perdagangan Malaysia-China bagi tempoh lapan bulan pertama 2022 tahun ini mencecah RM131.21 bilion, tumbuh 21.1 peratus berbanding tempoh sama tahun lepas.Negara menggalakkan lebih banyak kerjasama perniagaan dalam bidang pertumbuhan kompleks serta baharu," katanya ketika berucap pada perasmian Dialog Meja Bulat Sidang Kemuncak Perniagaan dan Pelaburan China-ASEAN ke-19.

(Datuk Lim Ban Hong, Timbalan Menteri Perdagangan Antarabangsa dan Industri)

Selain memupuk inovasi, kerjasama dalam bidang tersebut akan memperkukuh hubungan rantaian bekalan antara syarikat kedua-dua negara.Negara juga komited memudahkan kemasukan pelaburan berkualiti dari China dan memberi tawaran nilai yang unik bagi mengekalkan kedudukan sebagai destinasi pelaburan pilihan.Tahun lalu, sebanyak 43 projek perkilangan telah diluluskan dari China dengan nilai AS$3.98 bilion, sekaligus menjana hampir 14,000 peluang pekerjaan di negara ini.


Pelarasan OPR demi kestabilan harga, kemampanan ekonomi jangka panjang

KUALA LUMPUR, 18 September- Pelarasan Kadar Dasar Semalaman (OPR) oleh Jawatankuasa Dasar Monetari (MPC) Bank Negara Malaysia (BNM) bertujuan memastikan kestabilan harga dan kemampanan pertumbuhan ekonomi jangka panjang.Penganalisis ekonomi INCEIF University, Prof Madya Dr Baharom Abdul Hamid berkata, jika tidak dilaksana, ia akan mengakibatkan kenaikan harga lebih mendadak seterusnya memberi kesan kepada rakyat."OPR ini ada dua bentuk, kita panggil polisi pengembangan dan penguncupan. Polisi pengembangan akan dilakukan apabila keadaan ekonomi negara tidak bermaya, jadi kita harus merancakkannya, maka BNM akan menurunkan OPR demi menyuntik lebih banyak wang ke dalam ekonomi.Tapi apa yang berlaku sekarang, ekonomi mulai pulih, terlalu banyak wang dalam ekonomi, BNM perlu memastikan kadar wang ini harus diturunkan dan terpaksa menaikkan OPR demi memastikan tingkat harga itu stabil, rakyat tidak sengsara," katanya.

(Prof Madya Dr Baharom Abdul Hamid, Penganalisis ekonomi INCEIF University)

Tambah beliau, peningkatan OPR yang bertujuan mengurangkan tekanan inflasi juga seiring langkah bank-bank pusat seluruh dunia yang cenderung menaikkan kadar faedah masing-masing secara lebih agresif."Kita juga harus faham, BNM terpaksa melakukan ini dengan melihat negara-negara lain apabila Rizab Persekutuan AS (Fed) menaikkan OPR maka ia akan menarik modal-modal luar yang lain. Jadi kita harus melihat BNM mempunyai satu tanggungjawab besar walaupun dalam keadaan media sosial kita sekarang ada banyak pihak yang menangguk di air keruh, kita harus pastikan sumber berita yang diterima adalah sahih," katanya lagi.Gabenor BNM, Tan Sri Nor Shamsiah Mohd Yunus sebelum ini memberi jaminan, sebarang perubahan kadar OPR akan dibuat secara beransur-ansur dan terkawal.Mesyuarat MPC kali kelima pada 8 September lalu membuat keputusan menaikkan OPR sebanyak 25 mata asas kepada 2.5 peratus. MPC dijadual mengadakan mesyuarat seterusnya November ini.


Kadar jangka pendek diunjur kekal stabil minggu depan dengan operasi BNM

KUALA LUMPUR, 17 September- Kadar jangka pendek diunjur kekal stabil minggu depan berikutan operasi Bank Negara Malaysia untuk menyerap lebihan mudah tunai daripada pasaran tunai.Pada minggu yang baru berakhir, bank pusat campur tangan setiap hari untuk mengurangkan lebihan dana daripada sistem kewangan dengan menjalankan tender pasaran wang konvensional, tender Qard dan tender Program Murabahah Komoditi.Jumlah lebihan mudah tunai dalam sistem konvensional untuk minggu itu berkurangan kepada RM41.71 bilion daripada RM59.12 bilion minggu sebelumnya, manakala dalam sistem Islam, ia menyusut menjadi RM29.01 bilion daripada RM31.44 bilion sebelumnya.Purata kadar semalaman Islam kekal pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Penentuan OPR, tiada campur tangan kerajaan

KUALA SELANGOR, 17 September- Kerajaan tidak campur tangan dalam urusan menentukan Kadar Dasar Semalaman (OPR).Tegas Menteri Kewangan, Tengku Datuk Seri Zafrul Tengku Abdul Aziz sebaliknya kenaikan OPR ditentukan oleh Jawatankuasa Dasar Monetari (MPC) di bawah Bank Negara Malaysia (BNM)."Saya ingin mengingati semua OPR ini bukan kerajaan yang buat keputusannya. OPR ini adalah bawah Akta Bank Negara 2009 ditentukan Jawatankuasa Dasar Monetari (MPC) di bawah Bank Negara Malaysia (BNM).

(Menteri Kewangan, Tengku Datuk Seri Zafrul Tengku Abdul Aziz)

Beliau juga menyangkal dakwaan yang menyatakan kenaikan OPR hanya menguntungkan pihak bank.“Kenaikan OPR itu juga tidak kayakan bank kerana mereka juga perlu membayar kaedah faedah lebih tinggi kepada pendeposit,” kata Tengku Zafrul kepada pemberita selepas merasmikan Program Jelajah Usahawan dan Koperasi Kementerian Pembangunan Usahawan dan Koperasi 2022.Pada masa sama, Tengku Zafrul berkata, OPR negara masih rendah berbanding negara lain yang naik sehingga lebih 200 mata asas.“Perlu bandingkan dengan OPR negara-negara lain, negara lain naik lebih 225 mata asas tetapi kita masih di tahap 2.5 peratus. "Adakah ini tinggi, saya rasa kalau berbanding dengan pertumbuhan ekonomi yang kukuh pada separuh tahun pertama sebanyak 6.9 peratus dan suku kedua adalah 8.9 peratus.Menurutnya, ini berbeza dengan OPR negara yang pada tahap 2.5 peratus dengan BNM menaikkan 75 mata asas sejak Januari lalu.Sementara itu, Tengku Datuk Seri Zafrul yakin ekonomi negara mampu mencapai unjuran Keluaran Dalam Negara Kasar (KDNK) rasmi 2022, iaitu antara 5.3 peratus dan 6.3 peratus."Perkembangan suku kedua yang memberangsangkan disumbang inisiatif Bajet 2022, pakej bantuan dan rangsangan ekonomi, Bajet 2021, serta dasar monetari berhemat", katanya.Petunjuk ekonomi terkini turut memberi gambaran pemulihan ekonomi negara semakin baik, memberi indikator positif kepada segmen PMKS dan koperasi.


Pasaran getah Malaysia kembali naik

KUALA LUMPUR, 14 September - Pasaran getah Malaysia meningkat semula pada Khamis berikutan sentimen yang lebih baik selepas China menarik balik sekatan pergerakan penuh di Chengdu, kata peniaga.Pengguna getah terbesar dunia itu menguatkuasakan sekatan pergerakan di Chengdu bermula 1 September, menjadikannya metropolis China yang terbesar dikenakan sekatan pergerakan COVID-19 sejak Shanghai sebelum ini pada April dan Mei.Peniaga berkata pasaran niaga hadapan getah Jepun dan Shanghai turut berada dalam aliran meningkat dengan harapan permintaan lebih kukuh susulan langkah-langkah sekatan pergerakan yang telah ditarik balik.Bagaimanapun, aliran meningkat seterusnya dihadkan oleh kebimbangan mengenai zon Euro selepas pengeluaran perindustriannya merosot lebih daripada jangkaan pada Julai.

(Pasaran niaga hadapan getah Jepun dan Shanghai turut berada dalam aliran meningkat)

Agensi statistik Suruhanjaya Eropah pada Rabu melaporkan pengeluaran merosot sebanyak 2.3 peratus pada bulan tersebut, penurunan terbesar sejak April 2020, susut sebanyak 1.1 peratus yang dicatatkan pada Jun berikutan inflasi yang tinggi dan kebimbangan mengenai kemungkinan kemelesetan yang menyebabkan syarikat mengurangkan pengeluaran.Sementara itu, harga minyak bercampur-campur dalam persekitaran kebimbangan mengenai bekalan.Harga Lembaga Getah Malaysia (LGM) bagi Standard Malaysian Rubber 20 (SMR 20) naik 6.5 sen kepada 605.5 sen sekilogram manakala susu getah pukal meningkat 0.5 sen kepada 484.5 sen sekilogram.Pada 5 petang, harga penutup LGM bagi SMR 20 sebanyak 607 sen sekilogram manakala susu getah pukal berjumlah 484.5 sen sekilogram.Pasaran akan ditutup esok untuk cuti Hari Malaysia dan akan beroperasi semula pada Isnin.- BERNAMA


Niaga hadapan MSM mungkin pulih minggu hadapan

KUALA LUMPUR, 17 September- Kontrak niaga hadapan minyak sawit mentah (MSM) di Bursa Malaysia Derivatives dijangka menyaksikan beberapa pemulihan dalam urus niaga pada minggu hadapan susulan paras harga yang agak menarik sekarang ini.Bagaimanapun, pemilik dan pengasas bersama Palm Oil Analytics dari Singapura, Sathia Varqa berkata pemulihan itu mungkin tidak mampan memandangkan pelabur sedang menunggu jumlah pengeluaran 1 hingga 20 September yang akan diumumkan pada minggu ini. "Angka pengeluaran 1-20 September yang positif akan mencetuskan tekanan jualan," katanya kepada Bernama, sambil menambah jangkaan peningkatan eksport bagi bulan itu nampaknya masih tidak mencukupi untuk menjana minat.Menurut Lembaga Minyak Sawit Malaysia (MPOB), pengeluaran MSM meningkat 9.67 peratus kepada 1.72 juta tan pada Ogos berbanding 1.57 juta tan yang direkodkan semasa Julai, manakala stok minyak sawit menokok 18.16 peratus kepada 2.09 juta tan daripada 1.77 juta tan sebelumnya. Daripada segi pengeluaran, Ogos setakat ini merupakan bulan terbaik untuk tahun ini.Bagaimanapun, beliau menganggap negara mempunyai permulaan yang mantap bagi musim pengeluaran puncak, dibantu oleh cuaca yang baik seperti hujan lebat yang sekejap serta pertumbuhan pengeluaran September yang tidak begitu rancak.Peniaga minyak sawit David Ng berkata pasaran mungkin diniagakan lebih kepada kecenderungan menaik selepas permintaan dilihat lebih kukuh baru-baru ini.Beliau menambah, paras stok yang tinggi, mungkin memberi tekanan kepada harga.

Sementara itu, peniaga kanan minyak sawit Interband Group of Companies, Jim Teh berkata harga semasa mungkin boleh menarik pembeli fizikal terutama dengan India sedang bersiap sedia menghadapi musim perayaan Deepavali pada minggu depan."Ini akan membantu mengurangkan inventori yang semakin bertambah. Secara keseluruhan, stok di Malaysia dan Indonesia berjumlah tujuh juta tan," katanya ini juga agak baik bagi pasaran niaga hadapan. Pasaran memulakan minggu ini dengan nota positif berikutan aktiviti belian yang kukuh dari India di tengah-tengah jangkaan eksport yang mantap pada bulan tersebut. Bagaimanapun, ia gagal mengekalkan aliran menaik dan menyusut pada Rabu dan Khamis susulan kerugian mendadak dalam pasaran kacang soya.Pasaran niaga hadapan juga dijejaskan oleh langkah Indonesia yang mengurangkan harga rujukan MSM. Indonesia dilaporkan menetapkan harga rujukan MSM pada US$846.32 satu tan bagi tempoh 16 hingga 30 Sept, turun daripada US$929.66 satu tan pada separuh pertama bulan itu. Harga rujukan baharu ini akan meletakkan cukai eksport pada US$52 satu tan, lebih rendah daripada US$74 satu tan semasa.Untuk minggu yang agak pendek, kontrak niaga hadapan MSM bagi bulan Oktober 2022 naik RM117 kepada RM3,659 satu tan, November 2022 adalah lebih tinggi pada RM3,724 satu tan, Disember 2022 menambah RM162 kepada RM3,783 satu tan dan Januari 2023 meningkat RM156 kepada RM3,824 satu tan. Februari 2023 menokok RM165 kepada RM3,880 satu tan dan Mac 2023 melonjak pada RM3,914.Jumlah dagangan mingguan bagaimanapun susut kepada 245,948 lot daripada 344,758 lot yang disaksikan pada minggu sebelumnya, manakala kepentingan terbuka mengecil kepada 206,287 kontrak daripada 261,706 kontrak.Harga MSM fizikal bagi September Selatan naik RM100 kepada RM3,750 satu tan. Pasaran ditutup pada Jumaat sempena cuti Hari Malaysia dan akan menyambung semula dagangan pada hari Isnin- BERNAMA


Ringgit susut berbanding dolar AS kepada paras terendah baharu dalam tempoh 24 tahun

KUALA LUMPUR, 14 September- Ringgit terus merosot kepada paras terendah baharu dalam tempoh 24 tahun berbanding dolar Amerika Syarikat (AS) sewaktu dibuka hari ini, seiring dengan harga minyak yang rendah berikutan ramai pelabur beralih kepada mata wang selamat.Pada pukul 9.05 pagi, mata wang tempatan menyusut kepada 4.5200/5220 berbanding dolar AS daripada 4.5070/5085 sewaktu ditutup semalam.Peniaga ActivTrades, Dyogenes Rodrigues Diniz berkata data Indeks Harga Pengguna (IHP) AS menunjukkan inflasi yang lebih tinggi daripada jangkaan pada 8.3% berbanding ramalan 8.1%.“Bacaan yang lebih tinggi ini menyebabkan pelabur tertanya-tanya seberapa besar kenaikan kadar faedah yang boleh dilihat pada mesyuarat Rizab Persekutuan yang akan datang pada 21 September.“Sebelum data IHP ini dikeluarkan, pasaran meramalkan kenaikan 0.5 - 0.75. Bagaimanapun, kini banyak pihak telah menaikkan ramalan mereka kepada 0.75-1.0%,” katanya kepada Bernama.Diniz berkata pasaran telah memberikan reaksi kukuh terhadap data itu menyebabkan berlaku satu lagi kenaikan kukuh dolar AS berbanding mata wang lain.Beliau berkata harga minyak mentah Brent yang menjadi penanda aras global merosot sebanyak 0.08% kepada AS$93.10 setong.Semalam, Menteri Kewangan Tengku Datuk Seri Zafrul Tengku Abdul Aziz berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.Beliau berkata prestasi ringgit harus dilihat secara menyeluruh dan tidak hanya dibandingkan dengan dolar AS kerana mata wang tempatan itu juga meningkat berbanding banyak mata wang utama lain di dunia.

Sementara itu, ringgit diniagakan tinggi berbanding kumpulan mata wang utama.Unit tempatan meningkat berbanding dolar Singapura kepada 3.2153/2174 berbanding 3.2320/2333 sewaktu ditutup semalam dan naik berbanding yen Jepun kepada 3.1282/1301 daripada 3.1690/1703.Ia turut menokok berbanding pound Britain kepada 5.1989/2012 daripada 5.2768/2786 semalam dan naik berbanding euro kepada 4.5105/5125 daripada 4.5818/5833 sebelum ini. -BERNAMA


Niaga hadapan FBM KLCI didagang dalam mod berhati-hati minggu hadapan

KUALA LUMPUR, 17 September- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dijangka didagangkan dalam mod berhati-hati pada minggu hadapan, menjejaki prestasi asas pasaran tunai.Naib Presiden Penyelidikan Ekuiti Rakuten Trade Sdn Bhd, Thong Pak Leng memberitahu Bernama bahawa beliau menjangkakan sentimen pasaran FBM KLCI jangka pendek akan terus ketara di tengah-tengah prestasi serantau yang tidak menentu. Justeru, beliau menjangkakan FBM KLCI akan bergerak antara paras 1,460 hingga 1,480 dengan sokongan serta-merta pada 1,460 manakala, rintangan pada 1,500.Bagi minggu yang baru berakhir, September 2022 merosot 27.5 mata kepada 1,457.5, Oktober 2022 susut 27 mata kepada 1,457, Disember 2022 kehilangan tiga mata kepada 1,454.5 dan Mac 2023 mencatatkan kerugian sebanyak 24.5 mata kepada 1,446.

Jumlah dagangan merosot kepada 23,952 lot berbanding 126,348 lot yang dicatatkan pada minggu sebelumnya tetapi kepentingan terbuka bertambah baik kepada 41,799 kontrak daripada 31,723 kontrak.Bagi asas Khamis hingga Jumaat, FBM KLCI susut 29.22 mata kepada 1,467.31 daripada 1,496.53 semasa ditutup pada minggu sebelum ini. Bursa Malaysia dan anak syarikatnya ditutup pada 16 September sempena Hari Malaysia dan akan beroperasi semula menjelang Isnin, 19 September 2022.- BERNAMA


Niaga hadapan KLIBOR dijangka kekal lengang minggu hadapan

KUALA LUMPUR, 17 September- Kontrak niaga hadapan Kadar Tawaran Antara Bank Kuala Lumpur (KLIBOR) selama tiga bulan di Bursa Malaysia Derivatives dijangka menyaksikan dagangan yang lengang minggu hadapan.Tiada transaksi dicatatkan sepanjang minggu ini dengan jumlah dagangan dan kepentingan terbuka kekal sifar.September 2022, Oktober 2022, November 2022 dan Disember 2022 masing-masing berada pada 97.23. Di pasaran tunai, pendasar tiga bulan KLIBOR bergerak antara 3.01 peratus dan 3.02 peratus sepanjang minggu.- BERNAMA


Moratorium menyeluruh kepada PKS, tidak wajar

KUALA LUMPUR, 14 September - Penawaran moratorium secara menyeluruh kepada pemain sektor Perusahaan Kecil dan Sederhana (PKS) bukan satu langkah wajar.Ketua Pegawai Eksekutif AmBank Group, Datuk Sulaiman Mohd Tahir berpadangan, ia adalah berdasarkan persekitaran ekonomi dan perniagaan yang semakin pulih.Ambank sebaliknya bersedia menawarkan bantuan dan penyelesaian secara berasingan, khusus bagi PKS yang amat memerlukan bantuan dan masih terkesan.

(Sulaiman bercakap kepada media dalam sidang media selepasMajlis Pertukaran Dokumen bagi Perkongsian Strategik bersama Persatuan Usahawan Maju Malaysia (PUMM)serta Pelancaran Kad AmBank Visa Infinite Business dan Visa Platinum Business Card)

"Ini adalah adalah satu perkara yang sangat berbeza. Isu ketika ini adalah berkaitan bagaimana untuk dapatkan modal kerja, kepentingan global yang meningkat, dan memerlukan penjualan yang banyak.

Dan terdapat juga isunya adalah berkaitan kekurangan pekerja, bagaimanapun mutakhir ini isu kekurangan pekerja bukan isu utama lagi. Oleh itu lebih banyak adalah mengenai keperluan daripada perkara yang sebelumnya," kata Sulaiman di sini. Semalam Menteri Kewangan Tengku Datuk Seri Zafrul Abdul Aziz berkata, keputusan memberikan moratorium atau sebaliknya, bergantung kepada pertimbangan pihak bank, sama ada PKS mampu untuk membuat pembayaran balik.


Ringgit dijangka melemah minggu hadapan susulan keputusan kenaikan kadar faedah AS

KUALA LUMPUR, 17 September- Ringgit dijangka terus melemah pada minggu hadapan berbanding dolar US pada jajaran 4.50 hingga 4.60 susulan kekurangan pemangkin dan menjelang pengumuman keputusan bank pusat Amerika Syarikat (AS) mengenai kadar faedah, menurut seorang penganalisis.Selain kebimbangan inflasi yang semakin meningkat termasuk dalam ekonomi pasaran yang sedang pesat membangun (EM), pelabur menangguhkan minat belian mereka terhadap aset EM dan akan kekal fokus kepada aset selamat seperti dolar US, katanya. Jangkaan satu lagi kenaikan kadar faedah oleh Rizab Persekutuan AS (Fed) dalam mesyuarat Jawatankuasa Pasaran Terbuka Persekutuan (FOMC) pada minggu hadapan turut memberi kesan kepada ringgit."Ringgit memerlukan rangsangan baharu untuk menarik minat belian daripada pelabur tetapi sekarang, kami berpendapat pelabur mungkin mengambil pendekatan tunggu dan lihat terhadap ringgit sehingga pembentangan Bajet 2023 yang dijadualkan pada 7 Okt ini."(Bagaimanapun,) ekonomi Malaysia masih berjalan dengan baik, memandangkan asas yang kukuh termasuk tahap hutang masih boleh diurus," katanya kepada Bernama.

Sepanjang minggu ini, Menteri Kewangan Tengku Datuk Seri Zafrul Tengku Abdul Aziz dalam hantaran di media sosialnya berkata Malaysia tidak mengalami krisis ekonomi hanya kerana ringgit diniagakan pada paras rendah berbanding dolar US.Beliau menjelaskan prestasi ringgit perlu dilihat secara holistik, bukan hanya sekadar perbandingan dengan dolar US, memandangkan mata wang tempatan telah mengukuh berbanding mata wang lain.Tengku Zafrul juga menegaskan Tabung Kewangan Antarabangsa (IMF) tidak pernah menyatakan bahawa Malaysia mempunyai masalah ekonomi yang akan menyebabkan negara bankrap, sebaliknya yakin dengan prospek pertumbuhan negara.Sementara itu, ringgit mencecah paras terendah baharu pada Khamis lepas, diniagakan pada 4.5340/5365 berbanding dolar US sejak Krisis Kewangan Asia daripada 4.4965/4990 semasa penutupan Jumaat sebelumnya.Bagi minggu dagangan yang singkat, mata wang tempatan juga diniagakan kebanyakannya tinggi berbanding sekumpulan mata wang utama.Ia meningkat berbanding pound British kepada 5.2214/2242 daripada 5.2249/2278 dan mengukuh berbanding euro kepada 4.5317/5342 daripada 4.5361/5386.Ringgit menokok berbanding yen Jepun kepada 3.1647/1666 daripada 3.1670/1690 tetapi susut berbanding dolar Singapura kepada 3.2238/2261 daripada 3.2189/2209 yang dicatatkan semasa minggu sebelum ini.Pasaran ditutup pada Jumaat untuk sambutan Hari Malaysia. -BERNAMA


Kadar jangka pendek dijangka kekal stabil hari ini

KUALA LUMPUR, 14 September - Kadar jangka pendek dijangka kekal stabil pada hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM48.73 bilion dalam sistem konvensional dan RM31.90 bilion dalam dana Islam.Pada hari ini, bank pusat akan menawarkan empat tender pasaran wang konvensional RM1 bilion, masing-masing bagi tempoh tujuh hari, 14 hari, 21 hari dan 31 hari serta dua tender Program Murabahah Komoditi terdiri daripada tender bernilai RM100 juta untuk 30 hari dan tender bernilai RM700 juta untuk 90 hari.

Pada 4 petang, BNM akan menjalankan tender semalaman konvensional bernilai sehingga RM43.7 bilion dan tender semalaman Murabahah bernilai RM30.1 bilion. - BERNAMA


Bursa Malaysia dibuka rendah, jualan besar-besaran di Wall Street

KUALA LUMPUR, 14 September - Bursa Malaysia dibuka rendah hari ini, mengambil petunjuk daripada penjualan mendadak semalaman di Wall Street selepas Amerika Syarikat (AS) mencatatkan bacaan inflasi yang lebih tinggi daripada jangkaan, menurut seorang penganalisis.Pada 9.05 pagi, petunjuk pasaran FTSE Bursa Malaysia KLCI (FBM KLCI) merosot 11.08 mata kepada 1,476.76 berbanding 1,487.84 sewaktu ditutup pada Selasa.Indeks penanda aras itu dibuka rendah 12.60 mata kepada 1,475.24.Bagi pasaran meluas, kaunter rugi mengatasi kaunter untung sebanyak 496 berbanding 31, manakala 107 kaunter tidak berubah, 1,717 tidak diniagakan dan 13 yang lain digantung.Jumlah dagangan sebanyak 209.85 juta unit bernilai RM106.46 juta.Indeks Harga Pengguna (IHP) AS dilaporkan meningkat kepada 6.3 peratus pada Ogos 2022 daripada 5.9 peratus pada Julai. Malacca Securities Sdn Bhd dalam nota penyelidikan hari ini berkata, penjualan di Wall Street adalah disebabkan oleh inflasi tinggi, yang akan mendorong Rizab Persekutuan AS untuk mengekalkan kecenderungan menaikkan kadar faedah, sekurang-kurangnya untuk masa terdekat.“Kami percaya sentimen pasaran tempatan mungkin kembali negatif akibat prestasi Wall Street. Justeru, kami menjangkakan penurunan menyeluruh di Bursa Malaysia, yang menyaksikan kaunter teknologi menerima impak terbesar seiring dengan penjualan Nasdaq.“Bagaimanapun, kami yakin mungkin ada manfaat yang akan diterima oleh saham defensif seperti sektor perbankan dan pengguna,” katanya.Firma pembrokeran itu turut meramalkan aktiviti belian semasa harga rendah dalam sektor tenaga berikutan harga minyak mentah Brent diniagakan sekitar US$93 setong pada masa ini.Dalam pada itu, harga minyak sawit mentah diniagakan melebihi RM3,850 satu tan.

Dalam kalangan saham wajaran tinggi, Maybank dan Public Bank masing-masing merosot satu sen kepada RM8.91 dan RM4.51, Petronas Chemicals berkurangan sembilan sen kepada RM8.62, CIMB susut tiga sen kepada RM5.42 dan IHH Healthcare jatuh empat sen kepada RM6.16. Bagi saham aktif, Velesto Energy susut 1.5 sen kepada 10 sen, Reach Energy dan Metronic Global masing-masing berkurangan setengah sen kepada 3.5 sen dan dua sen, manakala SNS Network Technology dan Aimflex masing-masing susut satu sen kepada 28 sen dan 14.5 sen.Di papan indeks, Indeks FBM Emas menguncup 104.93 mata kepada 10,493.33, Indeks FBMT 100 susut 97.83 mata kepada 10,242.39, Indeks FBM Emas Syariah rendah 142.91 mata kepada 10,577.57, FBM 70 merosot 205.00 mata kepada 12,609.43 dan FBM ACE turun 125.62 mata kepada 4,775.10.Mengikut sektor, Indeks Tenaga berkurangan 19.22 mata kepada 708.45, Indeks Perladangan susut 46.99 mata kepada 6,951.91, Indeks Produk dan Perkhidmatan Perindustrian turun 2.48 mata kepada 180.97 dan Indeks Perkhidmatan Kewangan menyusut 63.50 mata kepada 16,603.49. - BERNAMA


Krisis berkaitan tenaga dan iklim: Pemain industri digesa tingkat kerjasama

(Datuk Tengku Muhammad Taufik Tengku Aziz)

KUALA LUMPUR, 13 September- Pemain industri minyak dan gas digesa meningkatkan kerjasama bagi menangani krisis berkaitan tenaga dan iklim.Presiden dan Ketua Pegawai Eksekutif Kumpulan Petronas, Datuk Tengku Muhammad Taufik Tengku Aziz yakin penyelesaian holistik mampu dicapai dengan pengaplikasian teknologi dan inovasi. Menurutnya, transisi tenaga perlu dilakukan secara bertanggungjawab dengan penekanan terhadap misi meminimumkan pelepasan karbon di setiap cabang operasi."Dalam mempersiapkan industri menuju ke hadapan, teknologi dan inovasi bakal menjadi pemangkin kepada usaha nyahkarbon industri minyak dan gas. "Ia bukan lagi mustahil. Usaha penghijauan industri boleh dilakukan dengan menempatkan bidang tenaga boleh baharu ke dalam portfolio perniagaan," kata Tengku Muhammad Taufik di sini.

(Pemain industri digesa tingkat kerjasama berkaitan dengan Krisis berkaitan tenaga dan iklim)


Kegiatan terbit sukuk global dijangka terus sederhana cecah sehingga AS$80 bilion

KUALA LUMPUR, 13 September- Terbitan sukuk global diunjur menyederhana pada separuh kedua tahun ini kira-kira AS$70 bilion hingga AS$80 bilion.Menurut Moody’s Investors Service, Malaysia dijangka kekal mendominasi pasaran sukuk global dengan terbitan kebanyakannya dalam denominasi mata wang tempatan.Agensi penarafan itu menjelaskan, galakan terhadap kewangan Islam akan mendorong lebih banyak korporat dan institusi kewangan beralih kepada pasaran sukuk bagi memperoleh pendanaan dan pelaburan.Bagaimanapun, kadar faedah yang tinggi dan ketidaktentuan pasaran akan mengekalkan tekanan ke atas kegiatan terbitan pada separuh kedua tahun ini.Selain itu, harga minyak mentah yang tinggi telah mengurangkan keperluan pembiayaan kasar bagi negara-negara pengeksport minyak.Bagi tempoh enam bulan pertama tahun ini, terbitan sukuk mencecah AS$92 bilion susulan kegiatan penerbitan lebih besar berbanding jangkaan di negara-negara Majlis Kerjasama Teluk GCC.Bagaimanapun, angka itu lebih rendah berbanding AS$102 bilion dicatatkan tempoh sama tahun lepas.


Nilai dagangan Malaysia-China lepasi paras AS$190 bilion

KUALA LUMPUR, 13 September - Nilai dagangan dua hala Malaysia-China berupaya melepasi paras AS$190 bilion bagi tahun 2022.Timbalan Menteri Perdagangan Antarabangsa dan Industri, Datuk Lim Ban Hong berkata keyakinan itu berdasarkan pertumbuhan dagangan memberangsangkan bagi tempoh tujuh bulan pertama tahun ini.

"Perdagangan dengan China bagi tempoh tujuh bulan pertama 2022, berkembang 16.9 peratus berbanding tempoh sama 2021. Eksport berkembang 13.2 peratus dipacu eksport produk elektrik dan elektronik, gas asli cecair serta bijih logam dan logam sekerap yang lebih tinggi.

"Import dari China pula meningkat sebanyak 19.8 peratus," katanya pada ucaptama Sesi Padanan Perniagaan Malaysia-China ke-4 sempena penganjuran Ekspo China-Asean (CAEXPO) ke-19 yang akan berlangsung 16 hingga 19 September ini di Nanning, China.Tahun lalu, China mengekalkan kedudukan sebagai rakan dagang terbesar negara iaitu selama 13 tahun berturut-turut, dengan nilai keseluruhan dagangan AS$176.8 bilion.Eksport ke negara tembok besar itu merekodkan nilai tertinggi tahun lepas, dengan pertumbuhan 20.6 peratus berbanding tahun sebelumnya.China turut menjadi destinasi import utama negara, merangkumi 23.2 peratus dari keseluruhan import tahun lalu.


Dakwaan Malaysia alami krisis ekonomi susulan kejatuhan nilai ringgit tidak benar - Zafrul

KUALA LUMPUR, 13 September - Dakwaan Malaysia mengalami krisis ekonomi susulan kejatuhan nilai mata wang ringgit adalah tidak benar.Menteri Kewangan, Tengku Datuk Seri Zafrul Tengku Abdul Aziz menjelaskan prestasi ringgit harus dilihat secara menyeluruh bukan bersandarkan dolar Amerika semata-mata. Kata Zafrul, kejatuhan nilai mata wang turut dirasai negara serantau selain negara maju yang lain. Ujarnya, asas ekonomi negara kekal kukuh dibuktikan antaranya menerusi prestasi Keluaran Dalam Negara Kasar (KDNK) yang mengembang selain penguncupan kadar pengangguran.

"Kita sudah rekodkan ketiga-tiga suku KDNK berturut-turut. Suku keempat 2021, KDNK meningkat 3.6 peratus, suku pertama 2022, tumbuh 5.0 peratus, dan suku kedua 8.9 peratus. "Ini bukti asas ekonomi kekal di landasan kukuh. Kenapa tidak mahu cakap aspek positif ini? Asyik fokus aspek mata wang sahaja. Kadar pengangguran juga terus turun kepada 3.7 peratus pada Julai 2022, paras terendah semenjak COVID-19 melanda negara," kata Zafrul menerusi hantaran di Facebooknya.Tambah Zafrul, sebagai negara pengeksport, nilai ringgit yang rendah memberi kesan positif kepada pendapatan eksport negara apabila barangan eksport menjadi lebih kompetitif."Data terkini Jabatan Statistik juga menunjukkan jumlah perdagangan luar berkembang 29.9 peratus kepada RM1.6 trilion bagi tujuh bulan pertama tahun ini. "Inflasi juga terkawal pada kadar 2.8 peratus bagi tujuh bulan pertama hasil pelaksanaan mekanisme kawalan harga dan pemberian subsidi hampir RM80 bilion tahun ini," katanya.


Keputusan laksana moratorium khas untuk PMKS bukan di tangan kerajaan

KUALA LUMPUR, 13 September- Keputusan untuk melaksanakan moratorium khas untuk Perusahaan Mikro Kecil dan Sederhana; PMKS ditentukan oleh pihak bank dan bukan kerajaan.Bagaimanapun Menteri Kewangan Datuk Seri Tengku Zafrul Tengku Abdul Aziz menjelaskan, kerajaan sentiasa terbuka dengan sebarang cadangan untuk membantu mereka yang terkesan akibat pandemik dua tahun lalu.Tambahnya, ekonomi Malaysia telah berkembang dengan kukuh setakat ini, antaranya berikutan penggunaan domestik yang meningkat, sektor eksport yang lebih kukuh dan pertumbuhan pinjaman yang lebih baik, justeru, langkah-langkah yang diambil semasa krisis ekonomi akibat pandemik mungkin bukan penyelesaian terbaik pada masa ini.Beliau berkata demikian pada sidang media Persidangan Perbankan Malaysia 2022 di ibu negara.Perdana Menteri, Datuk Seri Ismail Sabri Yaakob semalam memaklumkan, akan membincangkan cadangan itu bersama Kementerian Kewangan dan Kementerian Pembangunan Usahawan dan Koperasi.Cadangan pemberian moratorium dikemukakan Pengerusi Majlis Pemulihan Negara, Tan Sri Muhyiddin Yasin bagi membantu operasi PMKS yang masih belum pulih sepenuhnya.

(Datuk Seri Tengku Zafrul Tengku Abdul Aziz pada sidang media Persidangan Perbankan Malaysia 2022)


(Presiden dan Ketua Pegawai Eksekutif Kumpulan Maybank, Datuk Khairussaleh Ramli pada pemeteraian perjanjian penyewaan bagi tempoh 21 tahun antara Maybank dan Permodalan Nasional Berhad (PNB) diwakili Presiden dan Ketua Pegawai Eksekutifnya, Ahmad Zulqarnain Onn)

KUALA LUMPUR, 12 September - Ibu pejabat korporat Maybank bakal berpindah ke Menara Merdeka 118 menjelang suku pertama tahun 2025.Bank tersebut akan menduduki 33 tingkat ruang pejabat, sekali gus menjadikannya penyewa utama menara ikonik berkenaan.Presiden dan Ketua Pegawai Eksekutif Kumpulan, Datuk Khairussaleh Ramli berkata, keputusan strategik tersebut berdasarkan keperluan ruang kerja norma baharu selain memenuhi komitmen kemampanan operasi.

"Langkah berpindah ini bukan hanya berkaitan kos tetapi juga dari segi menaikkan profil Maybank sebagai bank terbesar di Malaysia dan nombor empat di ASEAN, kami berhasrat menjadi peneraju aspek kemampanan," kata beliau pada sidang media pemeteraian perjanjian penyewaan bagi tempoh 21 tahun antara Maybank dan Permodalan Nasional Berhad (PNB) diwakili Presiden dan Ketua Pegawai Eksekutifnya, Ahmad Zulqarnain Onn, di sini hari ini.Turut ditandatangani, perjanjian pajakan Menara Maybank di Jalan Tun Perak selama 10 tahun kepada PNB bermula suku terakhir 2025.Menerusinya, PNB bakal menjadi pengurus baharu bangunan tersebut termasuk mencari penyewa baharu bagi memastikan ia terus menjana pendapatan selepas perpindahan operasi Maybank.


Ringgit ditutup rendah, cecah 4.50 berbanding dolar US

KUALA LUMPUR, 12 September - Ringgit ditutup rendah hari ini, sekali lagi mencecah paras 4.5 berbanding dolar US berikutan peningkatan permintaan terhadap dolar US susulan jangkaan kenaikan kadar faedah selanjutnya oleh Rizab Persekutuan Amerika Syarikat (Fed) selain yuan China yang melemah, menurut penganalisis. Pada 6 petang, mata wang tempatan susut kepada 4.5010/5045 berbanding dolar US daripada 4.4965/4990 yang direkodkan semasa Jumaat lepas. Seorang penganalisis memberitahu Bernama dengan permintaan yang terus memihak kepada dolar US, ringgit akan terus merosot."Pelabur tidak melihat ringgit sebagai mata wang yang kompetitif buat masa ini. Kami berpendapat ringgit mungkin terus berada pada trend yang lebih lemah sehingga kerajaan mengumumkan langkah-langkah untuk meningkatkan ekonomi," katanya.Fokus akan diberikan kepada AS minggu ini memandangkan peniaga menunggu data Indeks Harga Pengguna (IHP) negara itu. MIDF Research berkata penyusutan nilai ringgit juga boleh dikaitkan dengan kelembapan yuan China dan pembetulan harga minyak mentah.Mengambil kira kelemahan ringgit baru-baru ini, firma penyelidikan itu menurunkan unjuran ringgit kepada purata RM4.38 tahun ini berbanding 4.28 sebelumnya."Kami masih mengekalkan andaian bahawa potensi aliran dana serta keputusan akhir oleh Fed bagi memperlahankan kadar pengetatan dasar daripada kenaikan ketara kepada lebih normal akan positif bagi mata wang baru muncul termasuk ringgit, sebelum naik menjelang akhir tahun ini."Oleh itu, kami mengunjurkan ringgit akan meningkat (daripada paras terendah baru-baru ini) kepada RM4.35 menjelang hujung 2022 daripada unjuran sebelumnya iaitu sebanyak RM4.25," katanya dalam satu nota.

Berbanding sekumpulan mata wang utama, ringgit diniagakan kebanyakannya rendah.Mata wang tempatan itu menyusut berbanding dolar Singapura kepada 3.2224/2251 daripada 3.2189/2209 semasa penutupan Jumaat minggu lepas dan lebih tidak bermaya berbanding pound British pada 5.2549/2590 daripada 5.2249/2278.Ia juga jatuh berbanding euro kepada 4.5636/5671 daripada 4.5361/5386 tetapi menokok berbanding yen Jepun kepada 3.1526/1553 daripada 3.1670/1690. - BERNAMA


Nilai jualan perdagangan borong, runcit negara rekodkan RM130.7 bilion

(Ketua Perangkawan, Datuk Seri Mohd Uzir Mahidin)

KUALA LUMPUR, 12 September - Nilai jualan perdagangan borong dan runcit negara merekodkan RM130.7 bilion pada Julai tahun ini. Angka itu mencatatkan pertumbuhan kukuh 41 peratus tahun ke tahun disumbang oleh subsektor perdagangan runcit yang meningkat 37.5 peratus kepada RM56.6 bilion.Menurut Ketua Perangkawan, Datuk Seri Mohd Uzir Mahidin, kenderaan bermotor juga berkembang RM12.4 bilion ringgit kepada RM14.4 bilion ringgit.

Bagi prestasi mengikut subsektor, pertumbuhan subsektor perdagangan runcit sebanyak 37.5 peratus pada Julai tahun ini disokong oleh jualan runcit di kedai bukan pengkhususan yang meningkat 39.1 peratus kepada RM20.8 bilion ringgit. Bagi indeks volum, perdagangan borong dan runcit bagi Julai 2022 mencatatkan pertumbuhan tahun ke tahun sebanyak 33.7 peratus.Peningkatan itu disumbang oleh kenderaan bermotor dan perdagangan runcit yang masing-masing meningkat 681.6 peratus dan 31.6 peratus.


Pasaran getah ditutup tinggi, meneruskan kenaikan tiga hari berturut-turut

KUALA LUMPUR, 12 September - Pasaran getah Malaysia meneruskan momentum kenaikannya untuk ditutup tinggi hari ini, dirangsang oleh angka automotif China yang kukuh yang menyaksikan jualan mencecah 2.38 juta unit pada Ogos, melonjak 32.1 peratus berbanding setahun lalu.Seorang peniaga berkata, prestasi positif itu juga seiring dengan pasaran niaga hadapan serantau yang lain.Beliau berkata, pasaran niaga hadapan getah Jepun meningkat hari ini kerana peniaga memuji langkah kerajaan mahu berbincang dengan pembuat kereta mengenai masa depan industri itu seawal bulan depan.Menteri Ekonomi, Perdagangan dan Industri Jepun, Yasutoshi Nishimura dilaporkan berkata, kerajaan ingin membincangkan tentang pengenalan awal pemanduan berautonomi dan usaha mempromosikan penggunaannya secara meluas.Bagaimanapun, peniaga itu berkata aliran kenaikan selanjutnya disekat oleh kerugian dalam pasaran minyak susulan kebimbangan COVID-19 di China dan potensi kenaikan kadar faedah di Amerika Syarikat (AS) dan Eropah.

Beliau berkata, pemain pasaran sedang menunggu angka inflasi utama AS yang akan dikeluarkan esok.Harga Lembaga Getah Malaysia (LGM) untuk Getah Mutu Malaysia 20 (GMM) naik 9.0 sen kepada 589.0 sen sekilogram, manakala susu getah pukal menambah 3.5 sen kepada 477.5 sen sekilogram.Pada 5 petang, harga penutup LGM untuk GMM 20 berada pada 589.5 sen sekilogram, manakala susu getah pukal pada 478.0 sen sekilogram. - BERNAMA


MPOB: Stok MSM naik 13.25 peratus pada Ogos 2022

KUALA LUMPUR, 12 September - Stok minyak sawit mentah (MSM) Malaysia bagi Ogos 2022 meningkat sebanyak 13.25 peratus kepada 1.02 juta tan daripada 905,946 tan pada Julai, menurut Lembaga Minyak Sawit Malaysia (MPOB).Selain itu, inventori minyak sawit diproses meningkat 23.29 peratus bulan ke bulan kepada 1.07 juta tan daripada 866,858 tan sebelum ini, katanya dalam satu kenyataan mengenai prestasi industri minyak sawit Malaysia bagi Ogos 2022.“Secara keseluruhan, stok minyak sawit meningkat 18.16 peratus bulan ke bulan kepada 2.09 juta tan daripada 1.77 juta tan sebelum ini,” kata MPOB. Bagi pengeluaran, ia berkata pengeluaran MSM meningkat sebanyak 9.67 peratus kepada 1.72 juta tan pada Ogos berbanding 1.57 juta tan pada Julai.Ia berkata pengeluaran isirung sawit meningkat 10.57 peratus bulan ke bulan kepada 424,234 tan daripada 383,669 tan pada bulan sebelumnya, manakala pengeluaran minyak isirung sawit mentah meningkat 5.94 peratus kepada 191,347 tan berbanding 180,612 tan pada Julai.Sementara itu, MPOB berkata eksport minyak sawit susut sebanyak 1.94 peratus bulan ke bulan kepada 1.30 juta tan daripada 1.32 juta tan pada Julai, manakala eksport minyak isirung sawit meningkat sebanyak 32.58 peratus bulan ke bulan kepada 101,674 tan, daripada 76,689 tan sebelumnya.

“Eksport oleokimia merosot 3.03 peratus pada Ogos kepada 214,721 tan daripada 221,424 tan pada Julai, manakala eksport biodiesel meningkat 82.23 peratus bulan ke bulan kepada 26,244 tan daripada 14,401 tan sebelumnya,” katanya.Agensi itu berkata import MSM Malaysia pada Ogos 2022 melonjak 135.14 peratus kepada 836 tan daripada 356 tan pada Julai, manakala import minyak sawit yang diproses meningkat 11.02 peratus bulan ke bulan kepada 144,616 tan, dan jumlah import minyak sawit meningkat 11.36 peratus bulan ke bulan kepada 145,452 tan. - BERNAMA


China pelabur tertinggi di Johor

JOHOR BAHRU, 12 September - Johor mencatatkan nilai pelaburan sebanyak 10 peratus atau RM6 bilion daripada RM60.9 bilion menerusi sektor perkhidmatan dan pembuatannya. China merupakan pelabur tertinggi iaitu sebanyak 60 peratus diikuti Singapura dan Korea Selatan. Exco Pelaburan, Perdagangan dan Hal Ehwal Pengguna, Lee Ting Han berkata kerajaan negeri sedang berusaha mencapai satu angka lebih besar terutama sektor perusahaan dan industri kecil dan sederhana (IKS).  "Setakat ini kita masih dalam perbincangan dalam satu rundingan dengan pelbagai pelabur. Sejak pembukaaan sempadan kita memang menyaksikan pelbagai pelabur terutama dari Singapura, United Kingdom (UK) Amerika Syrakat (US) dan mereka menyatakan minat mereka untuk datang ke Johor.

(Lee Ting Han bercakap kepada media selepas merasmikanProgram Keterlibatan SIRIM bersama Industri di Persada Johor, di sini)

Banyak lagi pekara masih dalam perbincangan dan kita menjangkakan dapat merealisasikan beberapa projek berskala besar dalam suku ke tiga dan ke empat," kata Ting Han di sini.


Bajet 2023: Peruntukan dijangka meningkat atau sama seperti tahun sebelumnya - pakar

KUALA LUMPUR, 10 September - Peruntukan Bajet 2023 dijangka meningkat atau hampir sama seperti tahun sebelumnya manakala defisit belanjawan pula diunjur berkurang di bawah enam peratus daripada Keluaran Dalam Negara Kasar (KDNK). Menurut penganalisis ekonomi, Profesor Emeritus Barjoyai Bardai, ia berikutan keadaan ekonomi dan pertumbuhan KDNK ketika ini dilihat lebih kukuh. "Secara keseluruhan kita mengharapkan belanjawan ini merupakan satu belanjawan yang konkrit dan berani untuk mengubah struktur ekonomi Malaysia khususnya mengambil kira keperluan pelaburan dalam aspek pembangunan guna tenaga dan pembinaan teknologi baharu," kata beliau ketika dihubungi Berita RTM, di sini hari ini.

(Penganalisis ekonomi, Profesor Emeritus Barjoyai Bardai)

Kerajaan juga dijangka akan menyediakan peruntukan untuk meningkatkan kemahiran 15 juta pekerja negara untuk beralih ke Revolusi Perindustrian 4.0 sejajar dengan permintaan global. Pada Bajet 2022, sejumlah RM332.1 bilion diperuntukkan yang menyaksikan ia peruntukan tertinggi dalam sejarah negara. Bajet 2022 itu dibahagikan kepada tiga fokus utama, ia termasuk agenda pemulihan ekonomi, membina semula daya ketahanan negara dan memangkin pembaharuan.


Kenaikan OPR, rakyat diseru untuk rancang perbelanjaan secara berhemah

KUALA LUMPUR, 12 September - Kenaikan Kadar Dasar Semalaman (OPR) 25 mata asas kepada 2.50 peratus sedikit sebanyak memberi kesan kepada rakyat terutamanya yang membuat pinjaman perumahan dan kenderaan.Namun, ia boleh diatasi sekiranya rakyat melaksanakan perbelanjaan berhemah terutama apabila melibatkan pinjaman dari institusi kewangan.Perunding Kewangan, Faiz Azmi berkata bagi individu yang membuat pinjaman, perlu merancang cara pembayaran semula untuk memastikan ia tidak membebankan kos sara hidup.

"Untuk yang banyak berhutang, boleh anggap OPR ini mungkin akan dinaikkan lagi ke tahap sebelum pandemik iaitu 3.25 peratus, kini ialah 2.5 peratus."Jadi, dijangka kenaikan kepada 4.5 ataupun 5 peratus untuk kadar pembayaran hutang rumah sedia ada sekarang ini sebab kalau perlu bayar RM1,000 sebulan ansuran kepada bank, bolehlah mula membayar RM1,500, maknanya RM500 itu simpanan supaya kita tidak berbelanja, sudah cukup baik," katanya ketika ditemui pemberita selepas menjadi tetamu rancagan Selamat Pagi Malaysia, di Angkaspuri.Sementara itu, Penolong Setiausaha Agung Majlis Belia Malaysia (MBM), Muhammad Abu Kadir Mubarak Ali pula berkata golongan belia dinasihatkan untuk tidak melakukan pinjaman bagi tujuan yang tidak memberi faedah sebaliknya, digalakkan melakukan pelaburan dengan bijak.

"Lihat kepada kita punya perbelanjaan dulu mungkin disebabkan yang ini, hampir tiga kali saya rasa dalam masa tiga ke enam bulan ini, lihat balik perbelanjaan kita, apa yang perlu, apa yang tidak perlu. Apa yang tidak perlu kita keluarkan," katanya.


M40 disaran tingkatkan simpanan dan amal perbelanjaan berhemah - pakar

(Datuk Dr. Madeline Berma ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri)

KUALA LUMPUR, 10 September - Rakyat Malaysia khususnya golongan M40 disaran meningkatkan simpanan dan mengamalkan perbelanjaan berhemah. Menurut Profesor Kehormat Universiti Malaysia Sarawak (UNIMAS), Datuk Dr. Madeline Berma, langkah itu bagi mengurangkan impak pelarasan Kadar Dasar Semalaman (OPR) terhadap komitmen pembiayaan atau pinjaman mereka.Jelasnya, peningkatan OPR adalah proses normalisasi yang tidak dapat dielakkan.Justeru pengurusan kewangan lebih baik perlu sebagai persediaan menghadapi kemungkinan pelarasan OPR seterusnya di samping faktor ketidaktentuan global.

"Macam M40, barangan asas pun dia terkesan dan dia juga yang paling banyak membuat pinjaman untuk kereta, pinjaman rumah, barang-barangan pengguna ini, peti ais semua, sebab kita ini hidup dengan kredit, menabung bagi saya berhemah dari segi berbelanja, kita belanja yang mana betul-betul perlu," kata beliau ketika ditemui selepas menjadi tetamu program Selamat Pagi Malaysia (SPM) di Angkasapuri, di sini.Langkah itu sekali gus mengurangkan kebergantungan rakyat terhadap subsidi kerajaan yang boleh meningkatkan paras hutang negara.


Penyertaan usahawan tempatan dalam ekonomi digital perlu dipertingkat-

PUTATAN, 10 September- Penyertaan usahawan tempatan dalam setiap platform ekonomi digital negara perlu dipertingkat bagi melonjak kemajuan usahawan di negara ini.Menteri Komunikasi dan Multimedia, Tan Sri Annuar Musa berkata Perbadanan Ekonomi Digital Malaysia (MDEC) berperanan penting bagi mencapai matlamat tersebut."Kita baru lancarkan hatta jualan murah yang berasaskan konsep digitalisasi, k, sekarang kita ada jualan murah @ddagang di mana kalau kita ada usahawan-usahawan yang hendak masuk dalam platform 'e-commerce'.. kadang-kadang mesti ada latihan, kita bayar dahulu kepada Lazada, Shopee dan sebagainya dan kadang-kadang platform e- dagang yang berpangkalan di luar negara ni jadi 'giant' kita kita yang jadikan dia giant. Kita ada juga platform yang saya kata bawa sekali orang yang nak masuk berniaga melalui plaform itu daripada kita bayar tadi kita 'subsidize' kan," katanya.Annuar bercakap kepada media pada Jelajah Saya Digital Sembang Santai Keluarga Malaysia @Putatan, di Putatan.

(Menteri Komunikasi dan Multimedia, Tan Sri Annuar Musa)

Sementara itu, Ketua Pegawai Eksekutif MDEC, Mahadzir Aziz berkata penyertaan usahawan tempatan menerusi platform ekonomi digital negara amat memberangsangkan ketika ini."Kalau saya boleh pakai satu contoh 'e-commerce' maknanya perniagaan dalam talian, sepanjang PKP dan juga sehingga tahun lepas sepatutnya kita ada 'target' yang sama macam pelaburan digital tadi kita ada target untuk dapat sekurang-kurangnya 875 mikro SME beralih ke arah digital tetapi kita baru di tahun 2022 kita dah sampai pun matlamat itu, jadi itu menunjukkan memang cepat," katanya.

(Ketua Pegawai Eksekutif MDEC, Mahadzir Aziz)

Dalam usaha membangunkan ekonomi digital negara, MDEC sehingga kini berjaya membawa masuk pelaburan kira-kira RM7.2 juta bilion bagi suku kedua tahun ini.Ia dijangka mencapai sehingga RM10 bilion pada penghujung tahun ini sejajar sasaran ditetapkan setiap tahun sehingga 2025.


Ekonomi negara terus catat pertumbuhan tahun ini - Zafrul

(Menteri Kewangan, Tengku Datuk Seri Zafrul Tengku Abdul Aziz)

KUALA SELANGOR, 10 September - Ekonomi negara akan terus mencatatkan pertumbuhan kukuh bagi suku ketiga tahun ini berdasarkan beberapa petunjuk ekonomi semasa.Menyuarakan keyakinan itu, Menteri Kewangan, Tengku Datuk Seri Zafrul Tengku Abdul Aziz berkata, ini termasuk kadar pengangguran yang menurun kepada 3.7 peratus Julai lalu, berbanding 3.8 peratus bulan sebelumnya."Ini menunjukkan trend yang bagus, selari dengan pertumbuhan ekonomi yang masih lagi menunjukkan pertumbuhan positif. Seperti yang kita sedia maklum, pertumbuhan KDNK pada suku kedua 2022 menunjukkan pertumbuhan cemerlang berbanding unjuran sebelum ini iaitu 8.9 peratus," kata beliau selepas pelancaran Majlis Perasmian Program Karnival Gegar Kerjaya 2022, di sini hari ini.

Mengulas Bajet 2023 yang akan dibentangkan 7 Oktober ini, belanjawan tahunan itu katanya akan menumpukan kepada empat aspek iaitu rakyat, perniagaan, ekonomi dan penyampaian perkhidmatan awam.Kerajaan juga bersedia melaksanakan pelbagai pembaharuan mengambil kira unjuran ekonomi global tahun 2023 yang mencabar.


Sektor halal, pemacu utama eskport negara pada masa depan

KUALA LUMPUR, 10 September- Sektor halal akan terus menjadi pemacu utama bagi eksport negara pada masa akan datang.Timbalan Menteri Perdagangan Antarabangsa dan Industri, Datuk Lim Ban Hong berkata ini berdasarkan pertumbuhan pesat industri halal global yang dijangka mencecah US$2.8 trilion menjelang 2025."Berdasarkan ‘State of the Global Islamic Economy Report 2022’ perbelanjaan penduduk Islam global berjumlah US$2 trilion pada 2021 dan pertumbuhan industri halal global dijangka akan mencapai US$2.8 trillion menjelang 2025 dengan kadar cagar 7.5 peratus. "Sehubungan itu, saya yakin bahawa sektor halal akan terus menyumbang secara signifikan terhadap pencapaian prestasi eksport Malaysia pada masa akan datang," katanya di sini.

Tahun lalu, pertumbuhan sektor halal meningkat 19 peratus kepada RM36.3 bilion berbanding RM30.5 bilion tahun sebelumnya. Segmen makanan dan minuman merekodkan permintaan dan nilai eksport tertinggi, diikuti segmen bahan ramuan halal, kosmetik dan penjagaan diri.Pasaran eksport utama negara termasuk China, Singapura, Jepun, Amerika Syarikat dan Indonesia.


Bajet 2023: Fokus memperkasa sektor pelancongan

LANGKAWI, 10 September-Kerajaan akan terus memberi fokus membantu dan memperkasa sektor pelancongan dalam Bajet 2023.  Antaranya menerusi program subsidi upah dan bantuan khas kepada 20,000 pengusaha sektor pelancongan. Menurut Timbalan Menteri Kewangan 1, Datuk Mohd Shahar Abdullah, bagi bajet tahun 2023,Kementerian Kewangan akan memberi fokus meningkatkan kemampanan produk pelancongan, mengukuhkan promosi jenama serta pembaharuan takbir urus dalam mempergiatkan pelancongan domestik dan antarabangsa.  "Kita akan mempergiatkan lagi usaha bukan sahaja pemulihan industri pelancongan tetapi langkah-langkah pemulihan yang disasarkan bagi memenuhi keperluan pelancong tempatan dan antarabangsa seperti aspek keselamatan kebersihan yang lebih baik dan yang lebih pentingnya meningkatkan perkhidmatan yang lebih berkualiti," katanya.

(Timbalan Menteri Kewangan 1, Datuk Mohd Shahar Abdullah)

Beliau ditemui media pada program Langkawi Lagendary Ride 2022 di Kuah, Langkawi.Hadir sama, Ketua Pegawai Eksekutif LADA, Nasaruddin Abdul Muttalib.Menyentuh mengenai program Langkawi Lagendary Ride 2022, penganjuran acara berbasikal ini bukan sahaja dapat memberi limpahan ekonomi kepada komuniti Langkawi, malah turut menawarkan gaya hidup sihat dan memberi peluang kepada para pengayuh untuk menikmati keindahan dan kekayaan alam semula jadi pulau itu.Penganjuran kali ini mendapat penyertaan 1,640 peserta dari dalam dan luar negara berbanding 1,000 penyertaan pada tahun 2019 yang lalu.


Kenaikan harga minyak mentah bantu pasaran getah ditutup tinggi sedikit

KUALA LUMPUR, 9 September - Kenaikan harga minyak mentah telah membantu pasaran getah Malaysia meningkat sedikit untuk mengakhiri urus niaga minggu ini walaupun pasaran hadapan getah serantau mempamerkan petunjuk bercampur-campur.Seorang peniaga berkata kebimbangan mengenai langkah mengetatkan dasar monetari secara agresif oleh bank-bank pusat utama dan pelaksanaan sekatan pergerakan COVID-19 China sedikit sebanyak telah mempengaruhi sentimen pasaran."Namun begitu, data ekonomi China yang lemah dan nilai ringgit yang lebih kukuh berbanding dolar AS telah mengehadkan kenaikan seterusnya," katanya.Harga Lembaga Getah Malaysia (MRB) untuk Getah Mutu Malaysia 20 (SMR 20) naik satu sen kepada 582.5 sen sekg manakala lateks pukal kekal tidak berubah pada 475 sen sekg.

Pada jam 5 petang, harga penutup LGM untuk SMR 20 ialah 580.0 sen sekg manakala lateks pukal pada 474.0 sen sekg. - BERNAMA


KUALA LUMPUR, 9 September - Kadar antara bank jangka pendek ditutup kukuh hari ini susulan langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional susut kepada RM59.12 bilion daripada RM69.09 bilion pada sesi awal hari ini manakala dana Islam turut berkurangan kepada RM31.44 bilion daripada RM41.58 bilion sebelum ini.Pada awal hari ini, bank pusat itu menawarkan masing-masing empat tender pasaran wang konvensional, tiga tender Qard dan dua tender Program Komoditi Murabahah.Pada 4 petang, BNM mengendalikan satu tender pasaran wang konvensional bernilai RM59.1 bilion dan tender pasaran wang Murabahah RM31.4 bilion, kedua-duanya bagi wang tiga hari.

Purata kadar semalaman Islam berada pada 1.72 peratus manakala kadar bagi seminggu, dua dan tiga minggu masing-masing pada 1.78 peratus, 1.82 peratus dan 1.85 peratus. - BERNAMA


Kadar pengangguran terus menurun kepada 3.7 peratus pada Julai 2022

KUALA LUMPUR, 9 September- Pasaran buruh negara semakin kukuh apabila kadar pengangguran dicatat pada 3.7 peratus Julai lepas. Menteri di Jabatan Perdana Menteri Ekonomi, Datuk Seri Mustapa Mohamed berkata angka yang menghampiri paras pra-pandemik itu jauh lebih baik berbanding 4.5 peratus dicatatkan pada tahun 2021 dan 4.2 peratus pada Januari 2022. Berdasarkan Statistik Tenaga Buruh, Malaysia, Julai 2022 terbitan Jabatan Perangkaan Malaysia, kadar penyertaan tenaga buruh lebih tinggi turut dicatatkan pada bulan tersebut sebanyak 69.6 peratus."Pencapaian positif itu disokong kedudukan ekonomi yang bertambah baik dan berkembang kukuh terutama pada suku kedua tahun ini."Peningkatan aktiviti ekonomi dan sosial yang kembali normal, susulan pembukaan sempadan negara sejak 1 April lalu telah memberi impak positif terhadap pasaran buruh negara sekaligus mewujudkan lebih banyak peluang pekerjaan dan perniagaan," katanya dalam kenyataan hari ini.

Menurut Mustapa, momentum pemulihan ini juga selaras pelaksanaan inisiatif kerajaan, seperti program JaminKerja Insentif Penggajian dan Portal MyFutureJobs.

Kerajaan jelasnya akan terus berusaha meningkatkan peluang pekerjaan dan kesejahteraan Keluarga Malaysia.Pasaran buruh diunjur terus kukuh pada suku ketiga dengan jangkaan prestasi perniagaan yang bertambah baik.


Eksport barangan halal meningkat 19 peratus kepada RM36.30 bilion pada 2021

KUALA LUMPUR, 8 September- Eksport barangan halal negara meningkat 19 peratus kepada RM36.30 bilion pada 2021, berbanding RM30.50 bilion tahun sebelumnya.Timbalan Menteri Perdagangan Antarabangsa dan Industri (MITI), Datuk Lim Ban Hong berkata Malaysia merupakan antara pengeluar utama barangan halal di pasaran antarabangsa ketika ini."Industri halal dijangka terus berkembang di rantau Asia Pasifik susulan daripada ratifikasi Malaysia ke atas perjanjian Perkongsian Ekonomi Komprehensif Serantau (RCEP) yang berkuat kuasa pada 18 Mac, 2022. "RCEP merupakan perjanjian perdagangan bebas terbesar dunia yang merangkumi 15 buah negara dengan jumlah populasi melebihi 2.3 bilion atau sekitar satu pertiga jumlah populasi dunia," katanya.

Beliau berkata demikian ketika berucap pada majlis Pameran Halal Antarabangsa Malaysia ke-18 (MIHAS 2022), di sini hari ini.Majlis dirasmikan Perdana Menteri, Datuk Seri Ismail Sabri Yaakob.Syarat memiliki Sijil Tempasal untuk menikmati keistimewaan RCEP, seterusnya menarik bukan sahaja perdagangan, malah pelaburan di negara-negara anggota.Keahlian negara-negara besar serta negara maju dalam RCEP iaitu China, Jepun, Korea, Australia dan New Zealand serta ASEAN, menyediakan peluang keemasan dalam mempelbagaikan potensi halal.


Apple lancar iPhone 14

(Apple melancarkan iPhone 14 baharu serta versi baharu Apple Watch, termasuk Apple Watch SE, versi harga kos lebih rendah/AFP)

CALIFORNIA, 8 September- Apple melancarkan telefon pintar baharu pada harga sama dengan model kebelakangan ini di sebalik inflasi dan masalah rantaian bekalan, sambil memperkenalkan jam tangan digital premium dengan tanda harga semasa yang sepadan.Walaupun pembentangan selama 90 minit di ibu pejabat syarikat di California tidak mendedahkan sebarang kejutan, gergasi teknologi itu memperkenalkan sistem pengenalan digital baharu yang tidak memerlukan kad sim fizikal.Telefon pintar terbaharu syarikat, iPhone 14, berharga AS$799 bagi model asas, harga sama dengan versi semasa, manakala model premium iPhone 14 Pro Max berharga AS$1,100.Set produk yang dikemas kini, turut merangkumi fon telinga baharu, direka untuk memastikan pelanggan setia kepada ekosistem teknologinya yang menguntungkan."Apple meneruskan pertumbuhan mantap pada separuh pertama 2022, dipacu oleh pemintaan kukuh bagi iPhone 13, telefon pintar paling laris di seluruh dunia," kata penganalisis Canalys, Le Xuan Chiew.Keupayaan untuk mengekalkan harga iPhone mencerminkaan manfaat mempelbagaikan rantaian bekalan ke India selepas dasar COVID-19 sifar China menjejeskan pengeluaran di negara itu, kata penganalisis.Penganalisis Wedbush, Dan Ives, berkata pelancaran itu menunjukkan kekuatan logistik Apple.

(Ketua Pegawai Eksekutif Apple Tim Cook memegang iPhone 14 Pro baharu semasa acara khas Apple pada 07 September 2022 di Cupertino, California./AFP)

"Melancarkan tiga produk teras baharu dalam ekosistem Apple di sebalik krisis rantaian bekalan terbesar dalam seharah moden adalah pencapaian besar bagi (Tim) Cook dan pasukannya, terutama dengan penutupan sifar COVID-19 di China pada April dan Mei lalu," kata Ives.Ciri-ciri baharu iPhone 14 termasuk bateri lebih tahan lama dan kapasiti fotografi untuk merakam babak 'ultra lebar' dan tetapan cahaya rendah.Telefon itu turut mengandungi fungsi 'SOS kecemasan' untuk membolehkan pesanan dihantar kepada perkhidmatan kecemasan di luar liputan WiFi.iPhone 14 Plus didatangkan dalam skrin gergasi 6.7 inci (17 sentimeter) yang menawarkan pengalaman lebih baik semasa bermain permainan atau menonton video.Produk jam tangan digital baharu pula didatangkan dengan ciri-ciri dipertingkatkan.Apple Watch Series 8, yang boleh memantau suhu badan dan fungsi badan lain, berharga AS$400.Syarikat turut menampilkan Apple Watch Ultra, berharga AS$800, yang mengandungi bateri dengan jangka hayat mencukupi untuk atlet 'menghabiskan triatlon jarak jauh', menurut kenyataan akhbar Apple.Penganalisis GlobalData Retail, Neil Saunders, menganggap tawaran baharu itu memberikan 'naik taraf besar' berbanding inovasi baharu.Beliau menambah, Apple telah melakukan yang secukupnya untuk memacu permintaan dengan menarik pengguna supaya menaik taraf dan membiasakan diri dengan produk-produk baharu. -AFP


Ringgit dibuka semula lebih tinggi berbanding dollar AS

KUALA LUMPUR, 8 September- Ringgit melantun semula daripada kerugiannya semalam untuk dibuka tinggi sedikit berbanding dolar AS pagi ini, berikutan harga yang lebih murah akibat kerugian baru-baru ini mendorong pelabur untuk kembali kepada mata wang sedang pesat membangun, termasuk ringgit.Pada 9.05 pagi, mata wang tempatan meningkat kepada 4.4990/5020 berbanding dolar AS daripada penutupan Rabu pada 4.5020/5040.

Seorang penganalisis berkata, pelabur juga optimis dengan hasil mesyuarat Jawatankuasa Dasar Monetari Bank Negara Malaysia (BNM) hari ini, di mana bank pusat itu dijangka akan meningkatkan kadar dasar semalaman (OPR) sebanyak 25 mata asas (bps) lagi.“Pada pendapat saya, BNM akan meningkatkan OPR sebanyak 25 mata asas lagi kepada 2.50 peratus untuk mengatasi kenaikan kadar inflasi, yang berada pada 4.4 peratus pada Julai lalu,” katanya.Sementara itu, ringgit didagangkan kebanyakannya lebih rendah berbanding sekumpulan mata wang utama.Unit tempatan susut nilai berbanding dolar Singapura kepada 3.2001/2029 daripada penutup Rabu pada 3.1990/2009, lemah berbanding pound British pada 5.1792/1827 daripada 5.1723/1746, dan susut berbanding euro kepada 4.4932/546.4 sebelumnyaBagaimanapun, ringgit meningkat berbanding yen Jepun kepada 3.1204/1229 daripada 3.1238/1254 semalam.-BERNAMA


Bursa Malaysia dibuka lebih tinggi

KUALA LUMPUR, 8 September- Bursa Malaysia dibuka lebih tinggi sedikit hari ini, sejajar dengan prestasi positif Wall Street apabila kebimbangan terhadap usaha menentang inflasi berkurangan berikutan penurunan harga minyak mentah, kata seorang peniaga.Pada jam 9.05 pagi, penanda aras FTSE Bursa Malaysia KLCI (FBM KLCI) meningkat 0.42 mata kepada 1,491.77  daripada penutup Rabu 1,491.35.Indeks penanda aras dibuka 0.48 daripada satu mata lebih rendah pada 1,490.87.

Di pasaran yang lebih luas, kaunter untung mengatasi kaunter rugi 192 berbanding 92, manakala 192 kaunter tidak berubah, 1,814 tidak diniagakan dan sembilan yang lain digantung.Jumlah dagangan berjumlah 108.54 juta unit bernilai RM58.30 juta.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata Purata DJI meningkat sebanyak 436 mata dan Nasdaq memperoleh 247 mata, manakala hasil 10 tahun AS susut kepada di bawah 3.27 peratus."Memandangkan keuntungan dalam ekuiti United States, kami menganggap sentimen di bursa tempatan akan bertambah baik, sekali gus menjangkakan indeks itu mungkin menguji paras 1,500 hari ini," katanya kepada Bernama.Beliau juga berkata bahawa saham teknologi berkemungkinan memperoleh sedikit minat belian hari ini berikutan prestasi hambar pada bulan lalu.“Sementara itu, sektor perladangan dan tenaga dijangka mengalami tekanan jualan hari ini apabila harga minyak sawit mentah merosot kepada sekitar RM3,600 setan, manakala penanda aras minyak Brent merosot kepada AS$88 setong berikutan kebimbangan kemelesetan global,” katanya. .Dalam kalangan saham wajaran tinggi, Maybank dan Public Bank masing-masing menambah dua sen kepada RM8.95 dan RM4.66, dan IHH Healthcare naik empat sen kepada RM6.24, manakala Petronas Chemicals susut 13 sen kepada RM8.87 dan CIMB susut dua sen kepada RM5 .38.Daripada saham aktif, Metronic Global dan SNS Network masing-masing meningkat setengah sen kepada 6.5 sen dan 26.5 sen, Sarawak Consolidated naik satu sen kepada 16 sen dan Orgabio meningkat tiga sen kepada 35 sen, manakala Hibiscus Petroleum susut tiga sen kepada 97 sen.Di papan indeks, Indeks FBM Emas adalah 9.03 mata lebih kukuh pada 10,594.40, Indeks FBMT 100 meningkat 9.16 mata kepada 10,342.46, FBM 70 meningkat 36.49 mata kepada 12,716.4 mata kepada 12,716.46 mata kepada 12,716.46 mata kepada 12,716.46. adalah 8.43 mata lebih kukuh pada 4,782.05.Dari segi sektor, Indeks Perladangan lebih lemah 15.24 mata kepada 7,013.59, Indeks Produk dan Perkhidmatan Perindustrian susut 0.57 mata kepada 184.48 dan Indeks Tenaga susut 11.38 mata kepada 697.81 manakala Indeks Perkhidmatan Kewangan mengukuh 5.09.7 mata kepada 5.09.7. -BERNAMA


HDC, MATRADE meterai MoU mudahkan produk halal Malaysia dieksport ke China

KUALA LUMPUR, 8 September - Halal Development Corporation Berhad (HDC) dan Perbadanan Pembangunan Perdagangan Luar Malaysia (MATRADE) memeterai memorandum persefahaman (MoU) dengan HYT Cross Border Sdn Bhd untuk memudahkan produk halal Malaysia dieksport ke China.Ketua Pegawai Eksekutif HDC, Hairol Ariffein Sahari berkata kerjasama itu membolehkan platform bersepadu halal (HIP) dan perusahaan mikro, kecil dan sederhana (PKS) melaksanakan eksport e-dagang merentas sempadan."Dan kita mengharapkan melalui MoU yang ditandatangani pada hari ini, kita dapat meningkatkan lagi eksoprt halal Malaysia ke negara China kerana negara China merupakan destinasi eksport bagi produk-produk halal Malaysia yang utama. Pada tahun lepas sahaja eksport halal ke negara China hampir mencecah RM6 billion dan kita mengharapkan peningkatan daripada usaha sama yang dilaksanakan pada hari ini," kata beliau kepada media selepas majlis menandatangani perjanjian Pameran Halal Antarabangsa Malaysia (MIHAS) ke-18 di Pusat Pameran dan Dagangan Antarabangsa Malaysia (MITEC), di sini.

(Ketua Pegawai Eksekutif HDC, Hairol Ariffein Sahari ditemu bual media selepas majlis menandatangani perjanjian Pameran Halal Antarabangsa Malaysia (MIHAS) ke-18)

China telah mengatasi Singapura sebagai destinasi eksport terbesar Malaysia pada tahun 2021 dengan eksport masing-masing bernilai RM4.6 bilion dan RM3.7 bilion diikuti Jepun, Amerika Syarikat dan Indonesia.


NTT Ltd umum pembinaan pusat data keenam di Cyberjaya

KUALA LUMPUR, 8 September - Syarikat perkhidmatan dan infrastruktur teknologi maklumat, NTT Ltd telah mengumumkan pembinaan pusat data keenamnya di Cyberjaya, selepas penyiapan pusat data kelima (CBJ5) firma itu tahun lepas. Awalnya, syarikat berkenaan merancang untuk melabur AS$50 juta di pusat data baharu yang dikenali sebagai Cyberjaya 6 (CBJ6).Lembaga Pembangunan Pelaburan Malaysia (MIDA) menerusi kenyataan berkata, ini akan menyokong CBJ5 yang meliputi kurang daripada 20,000 meter persegi dengan jumlah beban kemudahan sebanyak 22 megawatt apabila digabungkan dengan CBJ6.

(Syarikat perkhidmatan dan infrastruktur teknologi maklumat, NTT Ltd mengumumkan pembinaan pusat data keenamnya di Cyberjaya)

Menurut Naib Presiden Eksekutif Perkhidmatan Pusat Data, Yasuo Suzuki, Asia Pasifik (APAC) merupakan rantau pertumbuhan utama bagi NTT, dan Malaysia mempunyai kedudukan signifikan dalam pelan pelaburan strategiknya.Justeru, penubuhan CBJ6 sebagai sebahagian daripada pelan pengembangan NTT adalah bukti kukuh keyakinan NTT terhadap keupayaan Malaysia sebagai hab pusat data serantau. MIDA turut yakin usaha NTT ini akan menyumbang kepada matlamat negara untuk menjadi negara digital, membantu ia mencapai kenaikan 22.6 peratus Keluaran Dalam Negara Kasar (KDNK) yang dijana melalui ekonomi digital menjelang tahun 2025.


Boost lancar jenama diberi nafas baharu menerusi AI

(Ketua Pegawai Eksekutif Kumpulan Boost, Sheyantha Abeykoon)

KUALA LUMPUR, 8 September - Boost telah melancarkan jenamanya yang diberi nafas baharu bagi melambangkan aspirasi untuk meningkatkan tahap keterangkuman kewangan di Malaysia dan di seluruh rantau Asia Tenggara menerusi kuasa teknologi dan kecerdasan buatan (AI).Ketua Pegawai Eksekutif Kumpulan Boost, Sheyantha Abeykoon berkata selepas penerimaan Lesen Bank Digital baru-baru ini dari Bank Negara Malaysia (BNM), pihaknya memperbaharui jenamanya bagi memperkasakan penyelesaian kewangan digital di rantau ini. "Bagi kami, kami ingin memastikan bahawa apa sahaja yang kami keluarkan adalah sesuatu yang memenuhi inspirasi kami. Jadi garis masa dan masa untuk melancarkan mungkin satu kriteria yang kami akan peroleh, tetapi kami juga ingin memastikan apa yang kami bawa ke pasaran adalah sesuatu yang pelanggan akan nilai bahawa kami ada masa untuk bersedia selepas itu," kata beliau pada Sidang Media Majlis Jenama dan Perjalanan Boost Yang Diperbaharui Menuju Bank Digital bersama barisan produk baharu, di sini.

Menurut Sheyanta, setelah meningkatkan keyakinan rakyat Malaysia untuk menggunakan penyelesaian digital sejak hampir lima tahun, Boost kekal di hadapan industri menerusi ciri teknologi kewangan inovatif yang menggunakan AI untuk memacu pertumbuhan berterusan.Ia termasuk penarafan gred pelaburan A1 daripada RAM bagi perniagaan pembiayaannya dan kejayaan memperolehi Lesen Perbankan Digital.


MDV salur dana berjumlah RM40 juta, sokong kemajuan syarikat pemula

KUALA LUMPUR, 7 September- Malaysia Debt Venture Bhd (MDV) telah menyalurkan RM40 juta daripada RM60 juta dana yang disasarkan pada tahun ini dan pada masa yang sama berhasrat meluaskan perkhidmatan pembiayaannya.Ia bagi menyokong lebih banyak syarikat pemula niaga teknologi Malaysia dalam memastikan syarikat pemula ini kekal di dalam negara.Pengerusi MDV, Khairul Azwan Harun berkata dana ini diagihkan menerusi dana pembiayaan mudah tunai untuk pemula niaga teknologi (LIFTS) dan Skim Jaminan Dana Mikro Penerokaan Teknologi MDV.“Kita mahu menjangkau ke lebih banyak syarikat pemula niaga bagi memastikan syarikat-syarikat ini kekal di dalam Malaysia,” katanya dalam satu sidang media hari ini.

Sidang media itu dianjurkan bersempena dengan KL Venture Finance Forum 2022 (KLVF2022) yang merupakan forum modal teroka kewangan yang julung kali diadakan di Malaysia.KLVF 2022 yang akan berlangsung pada 12 September depan akan menghimpunkan penceramah tempatan serta antarabangsa dari sektor pengurusan dan kewangan serta syarikat pemula tempatan yang berjaya dan berstatus teknologi unikorn.Khairul Azwan menegaskan bahawa KLVF amat penting bagi mengumpulkan pemain-pemain industri dan mengukur sejauhmana tahap kompetitif syarikat pemula negara.Mengulas mengenai landskap tempatan pemula teknologi tempatan, beliau menjelaskan bahawa Malaysia secara seluruhnya harus menyusun strategi pengekalan (retention strategy) dalam memastikan syarikat pemula tempatan kekal beroperasi di dalam negara.“Syarikat-syarikat pemula dari pelbagai sektor memanfaatkan hasil penyelidikan dan pembangunan yang dihasilkan di universiti- universiti tempatan dan kemudian berhijrah ke negara jiran dan negara serantau seperti Hong Kong, Timur Tengah untuk mendapatkan akses kepada dana serta memperoleh dana yang lebih mudah. “Amat penting bagi kita untuk memastikan syarikat pemula ini kekal disini dan tidak meninggalkan Malaysia,”tegas beliau.Khairul Azwan turut berkata negara- negara Asia terutamanya Malaysia harus mengambil peluang pembiayaan syarikat pemula niaga memandangkan pelabur Eropah dan Amerika Syarikat (AS) berkembang dengan lebih perlahan.Mengulas mengenai fintech serta skim beli dahulu bayar kemudian (BNPL), Khairul Azwan berkata MDV telah menyalurkan dana sejumlah RM25 juta kepada dua syarikat teknologi berasaskan BNPL dan sedang meneliti dua lagi syarikat yang beroperasi dalam bidang tersebut.Sementara itu, melangkah ke masa depan, MDV akan memperluaskan jejak dan perkhidmatannya untuk menjangkau lebih banyak syarikat teknologi dalam sektor yang belum dimanfaatkannya bagi memastikan liputan pembiayaannya adalah lebih holistik.MDV akan terus menghulurkan bantuan kepada syarikat pemula niaga Malaysia melalui perkongsian antarabangsa dan peluang pembiayaan. "MDV tidak berkompromi dalam komitmen kami untuk memastikan model pembiayaan jangka panjang dan mampan yang membolehkan kami menyokong perniagaan yang dipacu teknologi pada setiap langkah," katanya.


Punca harga getah merosot dikenal pasti

KUALA LUMPUR, 7 September- Kementerian Perusahaan Perladangan dan Komoditi mengenal pasti beberapa faktor yang menyebabkan harga getah merosot ketika ini.Antaranya prospek ekonomi global yang lembab, peningkatan kos bahan mentah dan tenaga global, peningkatan lebihan stok getah asli dunia serta kemerosotan prospek harga minyak mentah.Menterinya Datuk Zuraida Kamaruddin berkata dalam satu kenyataan media, hubungan perdagangan Amerika Syarikat-China serta ketidaktentuan konflik Rusia-Ukraine menjadi faktor geopolitik yang turut menyebabkan penurunan harga getah.

(Menteri Perusahaan Perladangan dan Komoditi Datuk Hajah Zuraida Kamaruddin/Foto FB MPIC)

Justeru, kementerian mengambil beberapa inisiatif bagi memastikan nasib pekebun kecil dilindungi.Ini termasuk Insentif Pengeluaran Getah (IPG), Insentif Pengeluaran Lateks (IPL), Tender dalam talian (MyRol), Projek Transformasi Perusahaan Getah Negara (TARGET) serta Taklimat dan hebahan berkenaan kualiti getah.Ia dengan kerjasama Lembaga Getah Malaysia, LGM dan Majlis Getah Malaysia, MRC.Ketika ini harga getah mengalami kejatuhan sebanyak 11.7 peratus bagi tempoh Julai hingga Ogos.Harga peringkat ladang merosot kepada RM2.50 hingga RM2.80 sekilogram berbanding RM3.00 sekilogram pada tempoh enam bulan pertama tahun ini.


Permintaan global sarung tangan getah dijangka meningkat- Zuraida

KUALA LUMPUR, 6 September- Permintaan global bagi sarung tangan getah dijangka meningkat 10 hingga 12 peratus atau sekitar 399 bilion keping tahun ini. Menurut Menteri Perusahaan Perladangan dan Komoditi, Datuk Zuraida Kamaruddin, wabak COVID-19 yang melanda mendorong kesedaran dan penggunaan sarung tangan selain budaya baharu yang mementingkan kebersihan. "Melihat kepada pasaran antarabangsa, banyak negara minta kita bina kilang di negara mereka kerana percaya adanya kepada kepeluan sarung tangan getah. Trend baharu orang ramai sangat mementingkan kebersihan oleh itu penggunaan sarung tangan getah perlu diperluas kepada industri lain juga," katanya.Zuraida berkata demikian kepada media selepas melancarkan Persidangan dan Pameran Sarung Tangan Getah Antarabangsa (IRGCE) ke-10 dan Konvensyen dan Ekspo Industri Getah Antarabangsa (IRICE) 2022 di Pusat Konvensyen Kuala Lumpur.

(Menteri Perusahaan Perladangan dan Komoditi, Datuk Zuraida Kamaruddin)

Tambah beliau, walaupun persaingan meningkat di peringkat global, kementerian yakin pengeluar Malaysia akan mengekalkan kelebihan daya saing mereka melalui penetapan harga dan kemajuan dalam penyelidikan.“Malaysia telah berjaya menghasilkan generasi baharu getah asli dan komposit graphene untuk pembuatan belon aeroangkasa. Ini merupakan pencapaian oleh industri getah Malaysia,” katanya.Beliau juga menggesa semua pihak berkepentingan dalam industri getah memastikan masa depan yang terjamin dan mampan dengan mengimbangi kemajuan sosioekonomi dengan tanggungjawab alam sekitar.“Pusat penyelidikan kami, Pusat Penyelidikan Tun Abdul Razak, United Kingdom dan Institut Penyelidikan Getah, Sungai Buloh mempunyai pelbagai penekanan penyelidikan termasuk bahan termaju, produk, kejuruteraan dan bioteknologi,” katanya.


Pasaran getah ditutup rendah

KUALA LUMPUR, 6 September - Pasaran getah Malaysia ditutup lebih rendah hari ini, diseret oleh pasaran niaga hadapan getah serantau berikutan keadaan harga minyak yang bercampur-campur disebabkan kemelesetan ekonomi Eropah dan kadar faedah Amerika Syarikat (AS) yang dijangka mengalami kenaikan mendadak. Menurut seorang peniaga, kerugian selanjutnya, bagaimanapun, dihadkan oleh kelemahan ringgit berbanding dolar US dan ikrar China yang mahu melaksanakan pembaharuan dalam meningkatkan ekonominya. Niaga hadapan getah Jepun susut sedikit hari ini, menjejaki kerugian di pasaran Shanghai berikutan harga minyak mentah yang agak lemah.Harga Lembaga Getah Malaysia (MRB) bagi Standard Malaysian Rubber 20 (SMR 20) turun 9.5 sen kepada 585.5 sen sekilogram manakala lateks pukal berkurangan 3.5 sen kepada 478 sen sekilogram.

Pada 5 petang, harga penutup MRB untuk SMR 20 adalah 578.5 sen sekilogram manakala lateks pukal pada 475 sen sekilogram. - BERNAMA


Kadar jangka pendek ditutup kukuh

KUALA LUMPUR, 6 September - Kadar antara bank jangka pendek ditutup kukuh hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Mudah tunai dalam sistem konvensional berkurangan kepada RM43.03 bilion daripada RM48.04 bilion pagi ini manakala bagi dana Islam, ia susut kepada RM32.42 bilion daripada RM38.50 bilion sebelumnya. Terdahulu hari ini, bank pusat menawarkan dua tender pasaran wang konvensional, dua tender Qard dan dua tender repo berbalik.

Pada 4 petang, BNM menawarkan tender pasaran wang konvensional bernilai RM43.0 bilion dan tender pasaran wang Murabahah bernilai RM32.4 bilion, kedua-duanya bagi wang sehari. Purata kadar semalaman Islam berada pada 1.72 peratus manakala kadar seminggu, dua minggu dan tiga minggu masing-masing berada pada 1.78 peratus, 1.82 peratus dan 1.85 peratus. -BERNAMA


Sektor peranti perubatan diberi perhatian khusus dalam Bajet 2023- Tengku Zafrul

(Menteri Kewangan, Tengku Datuk Seri Zafrul Tengku Abdul Aziz)

KUALA LUMPUR, 6 September- Sektor peranti perubatan akan terus diberi perhatian khusus dalam Bajet 2023.Menteri Kewangan, Tengku Datuk Seri Zafrul Tengku Abdul Aziz berkata, bidang itu menjadi salah satu sektor pertumbuhan utama menerusi penciptaan 39,000 peluang pekerjaan daripada 2017 hingga 2021.Sektor peranti perubatan turut menyumbang RM41.3 bilion jumlah eksport dan meraih RM7.7 bilion nilai pelaburan tahun lalu.

Zafrul dalam sesi jelajah Bajet 2023 ke Pulau Pinang turut mengadakan dialog bersama lebih 20 pemain industri berkenaan.Seramai 10 daripada 30 pemain industri peranti perubatan terbesar di dunia ketika ini beroperasi di Malaysia, termasuk di Pulau Pinang.Dalam sesi jelajah sama, beliau turut mengadakan libat urus dengan beberapa syarikat permulaan teknologi.Sesi jelajah Pulau Pinang melengkapkan program jelajah Bajet 2023 ke kesemua negeri.Selain itu penerbitan enam Kertas Konsultasi Awam juga menyumbang kepada penggubalan Bajet 2023 yang lebih terangkum dan mengambil kira maklum balas pelbagai pihak demi kesejahteraan rakyat dan negara.


Bursa Malaysia dibuka tinggi didorong minat belian, sentimen serantau positif

KUALA LUMPUR, 6 September- Bursa Malaysia dibuka tinggi pada Selasa, didorong minat belian terhadap saham tenaga didoorong sentimen pasaran serantau yang positif, kata peniaga.\Pada 9.05 pagi, FTSE Bursa Malaysia KLCI (FBM KLCI) yang menjadi penanda aras pasaran meningkat 6.79 mata kepada 1,496.59 daripada 1,489.80 ketika ditutup pada Isnin.Indeks utama itu dibuka 2.78 mata lebih tinggi kepada 1,492.58.Bagi keseluruhan pasaran, kaunter untung mengatasi kaunter rugi sebanyak 164 berbanding 86 manakala 182 kaunter tidak berubah, 1,842 kaunter tidak diniagakan dan tujuh yang lain digantung.Jumlah dagangan sebanyak 73.37 juta unit bernilai RM34.36 juta.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata Wall Street ditutup pada Isnin susulan cuti persekutuan Amerika Syarikat sempena Hari Pekerja, namun menjangkakan niaga hadapan indeks menunjukkan tiga indeks utama mengalami kenaikan semula selepas mengalami prestasi rendah pada Jumaat lepas.Beliau berkata bagi bursa tempatan, sebahagian minat belian dalam saham tenaga boleh dilihat hari ini memandangkan Pertubuhan Negara-negara Pengeksport Petroleum (OPEC) telah memutuskan untuk mengurangkan pengeluaran sekali gus mendorong harga minyak mentah Brent meningkat kepada hampir US$96 setong.“Sebaliknya, beberapa pengambilan untung ke atas saham perladangan mungkin muncul kerana inventori yang mencecah paras tertinggi dalam temph dua tahun boleh memberi tekanan kepada harga minyak sawit mentah (MSM),” katanya kepada Bernama.Beliau berkata secara keseluruhan, sentimen pasaran diunjurkan kekal berhati-hati ekoran kekurangan pemangkin yang jelas dan indeks dijangkakan berada dalam aliran berjulat 1,485 hingga 1,500 hari ini.Antara saham wajaran tinggi, Dialog Group dan Public Bank masing-masing menokok dua sen kepada RM2.26 dan RM4.69, Maybank menambah empat sen kepada RM8.98, Petronas Chemicals meningkat lima sen kepada RM8.87 dan CIMB naik tiga sen kepada RM5.51.Bagi saham aktif, Vortex Consolidated, Jade Marvel dan Sapura Energy masing-masing kekal tidak berubah pada 16.5 sen, 29 sen dan 4.5 sen manakala South Malaysia Industries susut setengah sen kepada 25 sen dan Destini Bhd turun satu sen kepada 8.5 sen.Di papan indeks, Indeks FBM Emas naik 42.16 mata kepada 10,595.93; Indeks FBMT 100 meningkat 42.64 mata kepada 10,350.67; FBM 70 menambah 34.42 mata kepada 12,624.90; Indeks FBM Emas Shariah menokok 38.26 mata kepada 10,634.20 namun FBM ACE susut 1.61 mata kepada 4,758.54.Mengikut segi sektor, Indeks Perladangan menambah 35.27 mata kepada 7,036.85; Indeks Produk dan Perkhidmatan Perindustrian naik 0.51 kepada 180.78; Indeks Perkhidmatan Kewangan meningkat 68.60 mata kepada 16,839.42 dan Indeks Tenaga menokok 8.92 mata kepada 709.65.-BERNAMA


KUALA LUMPUR, 5 Sept - Ringgit ditutup rendah berbanding dolar AS hari ini apabila para peniaga kekal berhati-hati menjelang mesyuarat Jawatankuasa Dasar Monetari Bank Negara Malaysia (BNM) pada 7-8 Sept, kata seorang penganalisis.Pada 6.15 petang, unit tempatan turun kepada 4.4900/4940 berbanding dolar AS daripada paras penutup 4.4855/4870 pada Jumaat minggu lepas.Ahli Ekonomi Kanan UOB Malaysia Julia Goh berpendapat penurunan ringgit akan berlaku secara perlahan-lahan kerana asas negara masih kekal kukuh di tengah-tengah pertumbuhan pesat ekonomi dan lebihan akaun semasa yang berterusan.“Kami menjangkakan MPC BNM akan terus menaikkan kadar dasar semalaman sebanyak 25 mata asas lagi pada mesyuarat minggu ini. “Selagi Rizab Persekutuan Amerika Syarikat kekal menaikkan kadarnya pada bulan-bulan yang akan datang dan kebimbangan berterusan terhadap pertumbuhan ekonomi China, kami merasakan kebanyakan mata wang Asia termasuk ringgit akan berada dalam situasi defensif berbanding dolar AS,” katanya kepada Bernama.

Sementara itu, ketua ahli ekonomi global Juwai IQI Shan Saeed berkata ringgit dijangka kekal berada dalam tekanan dalam tempoh terdekat ini tetapi pulih semula apabila harga minyak melantun semula. “Mata wang utama dunia menyusut nilai berbanding dolar AS dan kami menjangkakan aliran ini akan berterusan sehingga kita melangkah ke suku terakhir. Keyakinan terhadap ringgit dijangka kembali semula dan ia mengekalkan kestabilan struktur bagi tempoh jangka panjang,” katanya.Oleh itu, beliau berkata, ringgit dijangka diniagakan dalam jajaran 4.0500 hingga 4.3500 berbanding dolar AS menjelang akhir tahun, berasaskan kepada harga minyak tinggi, kestabilan makroekonomi, angka perdagangan tinggi dan kemasukan pelaburan langsung asing (FDI) ke negara ini. Ringgit diniagakan kebanyakannya tinggi berbanding kumpulan mata wang utama lain. Unit tempatan meningkat berbanding dolar Singapura kepada 3.1978/2011 daripada paras penutup 3.1996/2009, naik berbanding pound Britain kepada 5.1689/1735 daripada 5.1888/1906 dan menokok berbanding euro kepada 4.4590/4630 daripada 4.4873/4888. Bagaimanapun, ringgit susut berbanding yen Jepun kepada 3.1966/1997 daripada 3.1950/1963 sebelumnya. -BERNAMA


Pasaran getah meningkat semula berikutan sentimen pasaran lebih baik

KUALA LUMPUR, 5 Sept - Pasaran getah Malaysia ditutup tinggi hari ini sejajar dengan pasaran niaga hadapan getah serantau dan ringgit yang rendah berbanding dolar AS, kata peniaga.Beliau berkata sentimen pasaran turut didorong oleh kenaikan harga minyak dan data ekonomi China yang positif.“Bagaimanapun, kenaikan seterusnya dihadkan oleh kebimbangan mengenai permintaan terhadap getah yang perlahan di China berikutan krisis hartanah, gelombang haba dan sekatan pergerakan yang dilanjutkan,” katanya.Harga Lembaga Getah Malaysia (LGM) bagi Standard Malaysian Rubber 20 (SMR 20) naik 5.5 sen kepada 596 sen sekilogram manakala susu getah pukal meningkat satu sen kepada 482.5 sen sekilogram.

Pada 5 petang, harga penutup LGM bagi SMR 20 sebanyak 595 sen sekilogram manakala susu getah pukal berjumlah 481.5 sen sekilogram.- BERNAMA


GLIC, tunjuk kepimpinan DEI bagi pembinaan negara dan sosio-ekonomi

KUALA LUMPUR, 3 September- Kementerian Kewangan menggalakkan Syarikat Pelaburan Berkaitan Kerajaan (GLIC) untuk menunjukkan kepimpinan pada inisiatif kepelbagaian, ekuiti dan keterangkuman (DEI) bagi pembinaan negara dan pembangunan sosio-ekonomi.Menterinya Tengku Datuk Seri Zafrul Tengku Abdul Aziz berkata kepimpinan itu termasuk mewujudkan persekitaran yang membolehkan yang menggalakkan akses saksama kepada pekerjaan berkualiti tinggi dan jawatan kepimpinan tertinggi untuk semua bakat tanpa mengira jantina dan latar belakang."Saya juga menggesa pelabur institusi memandang serius DEI, saya menyebut GLIC tetapi jelas mereka ramai pelabur institusi besar lain boleh mengguna prinsip yang sama. Sebagai contoh Kod Pelabur Institusi Malaysia boleh dikemas kini untuk mencerminkan Kod Tadbir Urus Korporat Malaysia," kata Zafrul dalam majlis dialog anjuran 30% Club.

(Menteri Kewangan, Tengku Datuk Seri Zafrul Tengku Abdul Aziz)

Beliau menambah, penyelidikan telah menunjukkan bahawa dengan dasar kepelbagaian serta menggalakkan ekuiti dan keterangkuman bukan sahaja akan memacu penghasilan keputusan yang lebih baik, tetapi juga pengurusan pihak berkepentingan yang lebih baik.Ia sekali gus yang mengurangkan risiko utama, dan membangunkan daya tahan entiti yang turut menyumbang kepada pembangunan negara.


Ringgit diunjur susut minggu depan berikutan jangkaan AS naikkan kadar faedah

KUALA LUMPUR, 3 September- Ringgit berkemungkinan bergerak dalam aliran penyusutan berbanding dolar Amerika Syarikat (AS) pada minggu depan berikutan kemungkinan pihak Rizab Persekutuan (Fed) negara maju itu menaikkan lagi kadar faedah.Ketua Ahli Ekonomi Global Juwai IQI Shan Saeed berkata kecenderungan bank pusat AS itu untuk menaikkan kadar tersebut dijangka berterusan untuk beberapa lama dalam usaha membendung inflasi.“Ringgit sebaliknya dijangka dapat bertahan susulan peningkatan semula komoditi ketika asas-asas makro kekal kukuh.“Malah, angka perdagangan kekal baik dengan kestabilan makroekonomi masih lagi wujud di pasaran,” katanya kepada Bernama.Pada Selasa lepas, pihak Fed memaparkan pendiriannya yang lebih memilih untuk menaikkan kadar faedah pada mesyuarat akan datang berikutan inflasi di ekonomi terbesar dunia itu tidak menunjukkan sebarang tanda-tanda akan susut.Sementara itu, Penganalisis Ekonomi Putra Business School, Profesor Madya Ahmed Razman Abdul Latiff menjangkakan ringgit diniagakan dalam julat 4.4800-4.4900 berbanding dolar AS minggu depan.Pada minggu yang baru berakhir, ringgit diniagakan kebanyakannya rendah berbanding dolar AS selepas mata wang negara maju itu mencecah paras tertinggi dalam tempoh 20 tahun berbanding mata wang utama lain di tengah-tengah penurunan harga minyak susulan kebimbangan mengenai ekonomi China.Selain itu, pada Jumaat, ringgit susut berbanding dolar AS pada 4.4855/4870 berbanding 4.4655/4675 pada minggu sebelumnya.

Ringgit bagaimanapun diniagakan kebanyakannya tinggi berbanding kelompok mata wang utama lain.Unit tempatan itu naik berbanding yen kepada 3.1950/1963 daripada 3.2619/2636, mengukuh berbanding pound Britain kepada 5.1888/1906 daripada 5.2831/2855, turun berbanding dolar Singapura pada 3.1996/200 daripada 3.2140/2159, minggu lepas.Namun ringgit susut berbanding euro kepada 4.4873/4888 daripada 4.4668/4688 pada minggu sebelumnya. -BERNAMA


Bursa Malaysia dijangka alami dagangan secara berhati-hati minggu depan

KUALA LUMPUR, 3 September- Bursa Malaysia dijangka mengalami dagangan secara berhati-hati minggu depan disebabkan turun naik pasaran yang ketara, di tengah-tengah ketidaktentuan yang menyelubungi pasaran global, kata peniaga.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata sentimen pelabur akan masih bimbang mengenai ketegangan geopolitik yang berterusan di Taiwan dan Ukraine, sekatan pergerakan di China susulan dasar sifar COVID, gangguan dalam rantaian bekalan global serta jangkaan kenaikan kadar faedah Amerika Syarikat.“Bagaimanapun, kami yakin pembelian semasa harga murah akan berlaku ekoran penilaian murah walaupun pasaran serantau mengalami turun naik yang ketara manakala bursa tempatan akan disokong dengan baik oleh aliran masuk bersih dana pelabur asing.“Oleh itu, kami menjangkakan FBM KLCI berada dalam aliran berjulat 1,490 hingga 1,510 bagi minggu depan dengan rintangan serta-merta pada 1,530 dengan sokongan pada 1,470,” katanya kepada Bernama.Beliau berkata Bank Negara Malaysia dijangka menaikkan kadar dasar semalaman sebanyak 25 mata asas semasa mesyuarat Jawatankuasa Dasar Monetari minggu depan, justeru beberapa minat belian mungkin muncul dalam saham perbankan.Sementara itu, penurunan harga minyak mentah dan minyak sawit mentah (MSM) baru-baru ini mungkin mendorong tekanan jualan ke atas saham tenaga dan perladangan, katanya.Berasaskan Jumaat ke Jumaat, FBM KLCI susut 9.11 mata kepada 1,491.18 daripada 1,500.29 pada akhir minggu lepas.Bagi papan indeks, Indeks FBM Emas susut 93.31 mata kepada 10,555.53; Indeks FBMT 100 turun 83.59 mata kepada 10,309.77; Indeks FBM Emas Syariah merosot 160.34 mata kepada 10,599.63; FBM 70 menguncup 185.0 mata kepada 12,561.15 dan FBM ACE kurang 149.69 mata kepada 4,806.68.Mengikut sektor, Indeks Tenaga susut 30.37 mata kepada 697.07; Indeks Perladangan turun 96.5 mata kepada 6,957.84; Indeks Produk dan Perkhidmatan Perindustrian kurang 1.96 mata kepada 180.22 namun Indeks Perkhidmatan Kewangan naik 0.32 mata kepada 16,764.01.

Jumlah dagangan mingguan berkurangan kepada 9.43 bilion bernilai RM7.9 bilion daripada 12.14 bilion unit bernilai RM8.8 bilion pada minggu lepas.Jumlah dagangan Pasaran Utama sebanyak 5.58 bilion saham bernilai RM6.65 bilion berbanding 7.98 bilion saham bernilai RM7.28 bilion pada minggu sebelumnya.Jumlah dagangan waran turun kepada 1.21 bilion unit bernilai RM196.70 juta daripada 1.91 bilion unit bernilai RM294.73 juta.Jumlah dagangan Pasaran ACE pula meningkat kepada 2.64 bilion saham bernilai RM1.05 bilion daripada 2.24 bilion saham bernilai RM1.22 bilion minggu lepas. -BERNAMA


KUALA LUMPUR, 2 September- RAM Ratings menaikkan unjuran pertumbuhan Keluaran Dalam Negara Kasar (KDNK) Malaysia daripada 5.8% kepada 6.8% tahun ini.Laporan Kemas Kini Ekonomi 2022 oleh agensi penarafan itu memaklumkan, ramalan lebih tinggi itu berikutan pemulihan ekonomi negara yang kukuh pada separuh pertama 2022.Prestasi positif pada enam bulan pertama dijangka mendorong pertumbuhan bagi keseluruhan tahun ini.Sekali gus mengatasi unjuran awal agensi itu dan jangkaan Bank Negara Malaysia antara 5.3% hingga 6.3%.Bagaimanapun, prospek pertumbuhan kekal berhati-hati terhadap cabaran inflasi global dan tindakan bank-bank pusat seluruh dunia menaikkan kadar faedah secara agresif bagi mencapai kestabilan harga.

Selain itu, perkembangan ekonomi China yang perlahan, dijangka turut melembapkan permintaan dan prospek ekonomi global pada masa akan datang.Bagi 2023, RAM Ratings mengekalkan unjuran KDNK negara antara 4.5% hingga 5.5%.

(RAM Ratings naikkan unjuran pertumbuhan KDNK kepada 6.8%)


Proton catat jualan tertinggi sejak Julai 2013

KUALA LUMPUR, 2 September - Proton merekodkan jualan 15,880 unit kenderaan bulan lalu meliputi pasaran domestik dan eksport.Prestasi itu adalah pencapaian jualan terbaik sejak Julai 2013 atau dalam tempoh 109 bulan, sekali gus membolehkan Proton dalam landasan mencatatkan pertumbuhan jualan untuk tahun keempat berturut-turut.Dalam lapan bulan pertama tahun ini, Proton mencatatkan 87,481 unit berbanding dengan 62,637 unit pada tahun 2021, peningkatan sebanyak 39.7 peratus.Proton mengekalkan kedudukan kedua dalam carta jualan automotif nasional, dengan anggaran pegangan pasaran 23.7 peratus pada Ogos, manakala pegangan pasaran tahunan meningkat kepada 19.5 peratus.

Timbalan Ketua Pegawai Eksekutif Proton, Roslan Abdullah berkata operasi pengeluaran syarikat kereta nasional itu telah stabil dengan baki empat bulan lagi sebelum 2022 berakhir."Bekalan komponen kami kini lebih konsisten dan terurus demi menghasilkan sebanyak mungkin kereta."Dengan itu, kami telah mengambil inisiatif untuk meningkatkan bilangan trak penghantaran lebih 100 peratus menjelang akhir tahun. Langkah ini adalah untuk memastikan pengedar menerima stok secepat mungkin dan seterusnya, akan memberi manfaat kepada pelanggan yang sabar menunggu kenderaan mereka," katanya menerusi kenyataan.Tambah Roslan, walaupun jenama kereta lain melancarkan model baharu yang bersaing secara langsung dalam segmen kenderaan utiliti sukan (SUV), kedudukan Proton di tangga teratas masih kukuh.


Petronas kukuhkan kerjasama dengan syarikat minyak Argentina

KUALA LUMPUR, 2 September - Petroliam Nasional Bhd (Petronas) menandatangani perjanjian persefahaman (MoU) bersama syarikat minyak Argentina YPF bagi mengukuhkan kerjasama dalam projek gas asli cecair bersepadu Argentina. Kerjasama itu akan turut melibatkan sektor lain seperti segmen huluan, petro kimia dan penyelesaian tenaga bersih.Pemeteraian MOU disempurnakan Presiden dan Ketua Pegawai Eksekutifnya, Datuk Tengku Muhammad Taufik Tengku Aziz serta Pengerusi dan Presiden YPF, Pablo Gonzalez.Tengku Taufik berkata kerjasama itu menandakan aspirasi berterusan untuk mencapai pertumbuhan perniagaan bersama dan menyediakan penyelesaian tenaga yang mampan dan lebih bersih.

"Kepakaran Petronas dalam LNG bersepadu dan permainan bukan konvensional akan menambah nilai kepada niat dan sinergi kedua-dua pihak dalam meneroka lebih lanjut peluang potensi LNG di Argentina, memanfaatkan sumber gas bukan konvensional Vaca Muerta yang luas," katanya.Sebagai tambahan kepada MoU tersebut, YPF dan entiti operasi Petronas di Argentina, Petronas E&P Argentina SA, melaksanakan perjanjian kajian dan pembangunan bersama (JSDA) ke arah penyelidikan dan pembangunan potensi projek LNG Bersepadu Argentina, yang akan merangkumi pengeluaran gas huluan khusus, saluran paip dan pembangunan infrastruktur yang berdedikasi, pengeluaran LNG serta pemasaran dan perkapalan.Petronas berkata keputusan pelaburan akhir projek itu akan dilakukan selepas penilaian teknikal dan komersial yang teliti, disokong oleh terma, perundangan dan dasar fiskal yang kondusif.


Perjanjian langganan saham, MNO dan DNB dimuktamad tidak lama lagi

KUALA LUMPUR, 1 September - Pemeteraian perjanjian langganan saham (SSA) antara Pengendali Rangkaian Mudah Alih (MNO) dan Digital Nasional Berhad (DNB) akan dimuktamadkan dalam masa terdekat.Bagaimanapun DNB dalam kenyataan berkata, proses penyertaan ekuiti tersebut hanya membabitkan empat MNO.Jelas DNB, walaupun SSA itu sudah dimuktamadkan dan sedia dimeterai enam pengendali pada 30 Ogos lalu, terdapat perubahan keputusan disaat akhir. Satu daripada dua MNO membuat keputusan untuk tidak mengambil pegangan ekuiti dalam DNB, manakala satu lagi tidak memberi kata putus.

Justeru, semakan terhadap dokumen urus niaga perlu dibuat bagi empat MNO yang masih terlibat untuk memperolehi kelulusan dalaman daripada syarikat masing-masing.Sementara itu, perbincangan mengenai Perjanjian Akses 5G berjalan secara berasingan dengan kesemua enam MNO.Pengendali terlibat adalah Maxis Bhd, U Mobile Sdn Bhd, Celcom Axiata Bhd, Digi Telecommunications Sdn Bhd, YTL Communications Sdn Bhd dan Telekom Malaysia Bhd.Setakat ini, liputan 5G telah melebihi 30 peratus di kawasan berpenduduk dan berada pada landasan tepat untuk mencapai sasaran 80 peratus menjelang tahun 2024.


Perjanjian langganan saham bersama DNB, pengendali MNO diberi tempoh dua minggu - Zafrul

KUALA LUMPUR, 2 September - Tempoh 2 minggu diberikan kepada pengendali rangkaian mudah alih (MNO) untuk menandatangani perjanjian langganan saham (SSA) bersama agensi pelaksana rangkaian 5G di Malaysia, Digital Nasional Berhad (DNB).Menteri Kewangan, Tengku Datuk Seri Zafrul Tengku Abdul Aziz berkata lanjutan yang bermula dari 31 Ogos itu diberikan berikutan dua MNO menarik diri pada saat akhir.

"Pada mulanya semua enam syarikat sudah bersetuju, kita bagi tempoh sampai 31 Ogos. Pada 31 ogos, dua syarikat pada mula kata ya, tapi saat terakhir mereka katakan tidak mahu atas sebab mereka sendirilah.

"Kita kata takpa kalau begitu, empat kata ya, jadi macam kita kata 4 kata yes, jadi macam kita kata tadilah pemegang saham pun bertukar," katanya dalam sidang media selepas majlis dialog anjuran 30% Kelab Malaysia.Dengan penarikan diri dua MNO tersebut, semakan terhadap dokumen urus niaga dan SSA perlu dibuat bagi empat MNO yang masih terlibat bagi mereka memperolehi kelulusan dalaman daripada syarikat masing-masing.Proses penyertaan ekuiti tersebut akan diteruskan bersama dengan empat MNO yang masih berminat untuk memegang ekuiti dalam DNB.Berita berkaitanDNB akan memuktamadkan perjanjian 5G dengan empat syarikat telekomunikasi


DNB akan memuktamadkan perjanjian 5G dengan empat syarikat telekomunikasi

KUALA LUMPUR, 1 September - Pemeteraian Perjanjian Langganan Saham (SSA) antara Pengendali Rangkaian Mudah Alih (MNO) dan Digital Nasional Berhad (DNB) akan dimuktamadkan dalam masa terdekat.DNB bagaimanapun berkata proses penyertaan ekuiti tersebut hanya membabitkan empat MNO.Jelas DNB, walaupun SSA tersebut sudah dimuktamadkan dan sedia dimeterai enam pengendali pada 30 Ogos lalu, terdapat perubahan keputusan di saat akhir.

"Satu daripada dua MNO membuat keputusan untuk tidak mengambil pegangan ekuiti dalam DNB manakala satu lagi tidak memberi kata putus."Justeru, semakan terhadap dokumen urus niaga perlu dibuat bagi empat MNO yang masih terlibat untuk memperolehi kelulusan dalaman daripada syarikat masing-masing," katanya menerusi kenyataan.Sementara itu, perbincangan mengenai Perjanjian Akses 5G berjalan secara berasingan dengan kesemua enam MNO.Pengendali terlibat adalah Maxis Bhd, U Mobile Sdn Bhd, Celcom Axiata Bhd, Digi Telecommunications Sdn Bhd, YTL Communications Sdn Bhd dan Telekom Malaysia Bhd.Setakat ini, liputan 5G telah melebihi 30 peratus di kawasan berpenduduk dan berada pada landasan tepat untuk mencapai sasaran 80 peratus menjelang 2024.


Maybank perkenal rangka kerja produk mampan

KUALA LUMPUR, 1 September - Maybank memperkenalkan Rangka Kerja Produk Mampan (SPF), pertama dilaksanakan oleh bank di Malaysia yang bertujuan membangunkan produk hijau, sosial dan mampan secara lebih pesat.Rangka kerja itu akan menyokong komitmen kumpulan perbankan terbesar di Malaysia dari segi aset itu untuk memobilisasikan RM50 bilion dalam pembiayaan mampan menjelang 2025 yang bakal dilaksanakan di seluruh kumpulan merentasi produk Islam dan konvensional bermula hari ini.Pengerusi Maybank, Tan Sri Zamzamzairani Mohd Isa berkata pengenalan rangka kerja itu membolehkan produk dan penyelesaian direka bentuk berdasarkan kesediaan dan keperluan asas segmen pelanggan meliputi runcit, bukan runcit dan korporat.

"Ramai pelanggan kami berada pada tahap berbeza dalam perjalanan kemampanan. Kami ingin menyokong mereka melalui perjalanan jangka panjang ini dan untuk itu, kami bukan sahaja perlu menjelaskan apa yang ditakrifkan sebagai pembiayaan mampan, tetapi juga perlu mengambil tahu cara untuk bekerja dengan pelanggan bagi menawarkan mereka penyelesaian mampan, penyelesaian berkaitan kemampanan atau penyelesaian peralihan berdasarkan keperluan mereka," katanya menerusi kenyataan.Langkah itu sejajar aspirasi Maybank untuk menjadi peneraju amalan alam sekitar, sosial dan pentadbiran ESG serantau.Bank tersebut telah menyalurkan RM10.3 bilion pembiayaan mampan bagi separuh pertama berakhir 30 Jun 2022.80 peratus daripadanya melibatkan pembiayaan mampan dari Malaysia dan Singapura.


MIDF Research tingkatkan sasaran pertumbuhan ekonomi negara kepada 6.6 peratus

KUALA LUMPUR, 1 September - MIDF Research telah meningkatkan sasaran pertumbuhannya untuk ekonomi Malaysia kepada 6.6 peratus daripada 6.0 peratus yang dianggarkan sebelum ini.Ini susulan pertumbuhan Keluaran Dalam Negara Kasar (KDNK) lebih kukuh daripada jangkaan pada suku kedua 2022.MIDF Research dalam nota penyelidikan menjangkakan, momentum pertumbuhan positif kekal berterusan hingga separuh kedua tahun ini, disokong prospek lebih baik berdasarkan data Indeks Pelopor.

"Momentum pertumbuhan disokong oleh peningkatan perbelanjaan dan aktiviti perniagaan ketika ekonomi beralih ke fasa endemik COVID-19 dengan sekatan yang longgar dan peningkatan ketibaan pelancong.“Walaupun langkah seperti pemberian tunai Bantuan Keluarga Malaysia (BKM) dan pengeluaran Kumpulan Wang Simpanan Pekerja (KWSP) membantu meningkatkan perbelanjaan, kami mungkin melihat pertumbuhan yang lebih normal untuk perbelanjaan domestik," katanya.Bagi perdagangan luar, firma penyelidikan itu menjangkakan permintaan luar yang semakin meningkat, terutamanya bagi elektrik dan elektronik (E&E), petroleum dan minyak sawit, akan turut menyokong prospek pertumbuhan tahun ini.